Isu tahfiz: Selesaikan secara berhemah

Saban tahun pastinya akan muncul isu-isu baru yang berlaku dalam institusi tahfiz seperti kebakaran pusat tahfiz, masalah seksual, jenayah dan buli.

Tanpa mengetepikan perhatian besar yang diberikan sebahagian besar rakyat Malaysia terhadap institusi yang secara tidak langsung mencerminkan simbol pendidikan aliran agama, persoalannya adakah masalah-masalah ini wajar diletakkan atas nama institusi tahfiz atau ia adalah kesalahan individu dalam institusi berkenaan?

Terbaru, seorang guru agama pusat tahfiz di Kepong ditahan polis kerana dipercayai meliwat sembilan orang pelajar di pusat tersebut.

Guru tersebut yang juga merupakan pengetua pusat tahfiz itu dituduh di Mahkamah Seksyen Putrajaya setelah laporan dibuat oleh salah seorang guru di pusat yang sama setelah sembilan orang pelajar itu mengadu kepadanya mengenai perbuatan suspek.

Berikutan itu, Menteri di Jabatan Perdana Menteri, Datuk Dr Mujahid Yusof berkata pihaknya akan mengambil tindakan untuk menutup pusat tersebut.

Dalam laporan media pada 23 September lalu, beliau menyatakan dengan tegas tindakan keras akan diambil kerana kejadian tersebut mencalar imej institusi tahfiz malah agama Islam.

Katanya, individu yang terlibat perlu diambil tindakan dan sekolahnya juga perlu diberi amaran dan sekiranya ia melibatkan pengetua pusat tahfiz sendiri, mereka terpaksa mengarahkan pusat tersebut ditutup kerana memalukan dan memberi kesan negatif.

Namun, kenyataannya itu mengundang pelbagai pandangan termasuk mereka yang tidak bersetuju.

Mufti Wilayah Persekutuan, Dato’ Seri Dr. Zulkifli Mohamad al-Bakri berkata bahawa institusi tahfiz sewajarnya dihormati dan kesalahan individu tidak wajar dikaitkan dengan institusi berkenaan sebagaimana pepatah Melayu, ‘Marahkan nyamuk, kelambu dibakar’.

Tambahnya, membina persepsi dan spekulasi terhadap institusi berkenaan hanya menyuburkan bibit Islamofobia yang sepatutnya tidak berlaku di negara umat Islam berbilang bangsa dan agama seperti Malaysia.

Walau bagaimanapun, kenyataan Mujahid untuk menutup pusat tersebut ada rasionalnya dan harus diberi perhatian.

Menurut kenyataan Jabatan Bomba dan Penyelamat Malaysia (JBPM) pada 2017, kira-kira 50 peratus daripada 956 pusat tahfiz di seluruh negara didapati dalam keadaan tidak selamat.

Malah, Persatuan Institusi Tahfiz al-Quran Kebangsaan (PINTA) menyebut lebih daripada 300 pusat tahfiz di negara ini dilaporkan masih tidak berdaftar.

Jadi, kenapa pentingnya mendesak pihak pusat tahfiz untuk mendaftar?

Usaha untuk menutup pusat tahfiz yang bermasalah dan tidak berdaftar tidak seharusnya hanya dilihat dari aspek ‘menjaga nama’ sahaja.

Ia adalah tindakan untuk mengukuhkan dan menjaga kebajikan pelajar daripada penindasan supaya jaminan keselamatan dan keselesaan dapat diuruskan pada peringkat kerajaan.

Pelbagai tragedi yang singgah pada institusi ini sehingga mengundang campur tangan kerajaan sepatutnya dipandang sebagai keprihatinan kerajaan untuk menjaga pelajar, ibu bapa, guru malah pemilik pusat tahfiz daripada tercicir dan mendapatkan hak sebagai rakyat Malaysia.

Sebagai contoh, sekiranya JBPM masih tidak mempunyai data yang cukup untuk membantu meningkatkan nilai keselamatan di pusat tahfiz, bagaimanakah pemantauan yang berkesan untuk menjaga hak pelajar dapat diberikan?

Malah, sekiranya pusat tahfiz yang dikaitkan dengan masalah seksual dan buli kebal daripada tindakan undang-undang kerana penghormatan tinggi masyarakat, dibimbangi dalam jangka panjang bakal mengheret institusi ini kepada masalah yang lebih besar.

Menteri Wilayah, YB Khalid Abdul Samad dalam kenyataan terbaru menegaskan kepada pemilik pusat tahfiz di ibu negara supaya mendaftar sebelum 31 Disember ini.

Katanya, laporan sesetengah media tentang pusat tahfiz di Kuala Lumpur tidak berdaftar akan segera ditutup adalah tidak tepat dan salah lapor.

Ini jelas menunjukkan kerajaan tidak gopoh menutup pusat tahfiz tanpa sebab yang munasabah.

Dalam masa yang sama, Kementerian Pendidikan akan bekerjasama dengan Kementerian di Jabatan Perdana Menteri untuk mengkaji semula garis panduan menyelia dan mengendali pusat tahfiz di seluruh negara.

Pertubuhan IKRAM Malaysia (IKRAM) pula dalam satu kenyataan media pada tahun lalu menganggap kesedaran ibu bapa menghantar anak-anak ke pusat tahfiz sebagai satu trend yang baik.

Namun, kualiti dan standard perlulah disediakan oleh pusat-pusat tahfiz termasuklah falsafah pendidikan, kelayakan kepimpinan dan pendidik, kurikulum dan kokurikulum, sistem pengurusan dan pentadbiran, standard prasarana dan infrastruktur, kaedah pengajaran dan pembelajaran, ciri keselamatan asrama dan seumpamanya.

Dalam meraikan pandangan pelbagai pihak yang prihatin dengan institusi ini, sewajarnya isu ini diselesaikan secara berhemah atas nama pendidikan tanpa diperalatkan untuk manfaat politik.

Kredit foto: Akademi Tahfiz Aman, Pasir Mas

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perubahan Terkini Ahli Jawatankuasa Pusat IKRAM 2022

SERI KEMBANGAN – Terdapat dua perubahan keahlian Ahli Jawatankuasa Pusat (JKP) IKRAM baru-baru ini.

Menurut Setiausaha Agung IKRAM, Hj Shahrul Aman Mohd Saari, JKP IKRAM telah meluluskan peletakan jawatan Dato’ Dr Hassan Basri Awang Mat Dahan sebagai Timbalan Presiden IKRAM.

Kelulusan itu telah disahkan oleh Dewan Perwakilan Nasional (DPN) Khas pada Sabtu, 15 Oktober lalu. berdasarkan peruntukan Fasal 18.3 Perlembagaan IKRAM.

“IKRAM menghormati keputusan Dato’ Dr Hassan Basri untuk melepaskan jawatannya dalam IKRAM dan terlibat aktif dalam medan lain,” kata Shahrul Aman.

Selain itu, tambah beliau, Presiden juga telah melantik Dr Maznah Ahmad sebagai seorang Ahli JKP yang memegang portfolio kebajikan.

“IKRAM percaya dengan latar belakang, pengalaman dan kredibiliti yang dimilikinya, beliau mampu menggalas amanah yang diberikan dengan baik,” ujarnya.

Pelantikan Dr Maznah menjadikan pasukan JKP IKRAM terdiri daripada 20 Ahli.

Dengan pelantikan ini, beliau mengharapkan agar gerak kerja IKRAM bertambah cemerlang bagi menjayakan visi dan misinya.


Perkenalkan undang-undang kebebasan maklumat

Ketua Pegawai Eksekutif C4 Centre, Cynthia Gabriel berkata, rakyat perlu mempunyai akses untuk mendapatkan maklumat di semua peringkat kerajaan tempatan, negeri dan pusat.

“Jika ada sesuatu projek baru di sebelah rumah anda, anda tidak akan mendapat apa-apa maklumat mengenainya. Tetapi anda perlukan maklumat tentang projek tersebut.”

“Ini sangat penting untuk menjamin ketelusan kerajaan, malangnya ia tidak boleh diakses kerana OSA.”

Beliau berkata demikian ketika menjadi pembentang dalam sidang meja bulat bertajuk “Defining Moment for Malaysia: Malaysia at Crossroads (Integrity & Competent Leadership)” anjuran Jawatankuasa Unity In Diversity (UID) Gabungan Bertindak Malaysia (GBM).

Meskipun memuji usaha kerajaan Selangor dan Pulau Pinang yang telah memperkenalkan undang-undang kebebasan maklumat, beliau melihat masih terdapat kes-kes tertentu yang mencurigakan kerana ada dokumen yang tidak boleh diakses dengan alasan tidak munasabah.

Katanya, rakyat perlu diberikan kuasa untuk memeriksa ketelusan dan mendesak untuk mendapatkan maklumat yang lebih baik.

“Ini adalah sebahagian daripada hak kebebasan untuk bersuara,” tambahnya.

Sidang itu turut menampilkan Pengerusi UID GBM, Prof. Madya Hj Badlishah Sham Baharin sebagai moderator dan Pengerusi Oriental Hearts and Minds Study Institute (OHMSI), KJ John sebagai pencelah (intervenor).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Walimah jama’i: Jimat belanja, pengantin ceria

Lebih menarik, salah seorang mempelai yang diraikan dalam majlis anjuran Jawatankuasa Pemantapan Kesejahteraan Ahli (JK PeKA) IKRAM Selangor pada kali ini adalah anak Presiden IKRAM, Dr Mohd Parid Sheikh Ahmad.

Secara tradisinya, majlis walimah jama’i IKRAM seumpama ini bertujuan untuk mempermudah urusan majlis perkahwinan dari segi kos perbelanjaan dan perjalanan program serta menjadi syiar baru kepada masyarakat bahawa urusan perkahwinan adalah mudah dan tidak perlu bermewah-mewah.

“Melalui persepakatan dan persetujuan antara ahli jawatankuasa dengan ahli keluarga, majlis ini telah menjimatkan perbelanjaan tanpa banyak membazir dan dapat meninggalkan adat-adat yang tidak menepati syariah,” jelas Pengarah Bersama WAJIKS 2017, Dr. Nor Zalmiah Jahidin.

Tambahnya, majlis ini juga berjaya meningkatkan ukhuwah dalam kalangan ahli IKRAM, sukarelawan dan keluarga pengantin di samping menjimatkan masa dan tenaga keluarga pengantin serta tetamu yang meraikan.

Pengantin mengaminkan doa, tausiah wakil keluarga pengantin oleh Dr Parid dan suasana majlis

Menurut Nor Zalmiah, majlis ini diharapkan menjadi perintis kepada Majlis Walimah Jama’i IKRAM negeri lain pada masa akan datang.

“Menjaga syariat  dan biah (suasana) Islami dalam apa jua program dan aturcara boleh dilaksanakan walaupun melibatkan pelbagai lapisan masyarakat.”

Tambahnya, sesuatu majlis perkahwinan tidak semestinya berbelanja besar, sebaliknya ia dapat dilangsungkan dalam kesederhanaan dan barakah namun tetap meriah.

Beliau yakin perbelanjaan mengendalikan majlis seperti WAJIKS ini boleh dikurangkan lagi melalui perancangan yang lebih baik dan tersusun.

Memandangkan program menyeluruh ini adalah alternatif terbaik dalam usaha membantu anak muda IKRAM, tambahnya lagi, ia sangat penting diwara-warakan melalui liputan media elektronik dan media bercetak.

“Langkah selanjutnya adalah untuk mengetengahkan pengurusan perkahwinan ini kepada masyarakat luar IKRAM supaya menjadi budaya masyarakat millenia,” ujarnya.

Tujuh pasangan pengantin yang diraikan dalam WAJIKS kali ini ialah:

Majlis bermula dengan ketibaan dan perarakan masuk pengantin ke dewan diikuti dengan bacaan doa selamat, ucapan YDP IKRAM Negeri Selangor, Hj. Norazmi Mat Noh, tausiah wakil keluarga pengantin serta jamuan makan dan santapan beradap.

Majlis walimah jama’i IKRAM ini telah diadakan buat kali kelima, bermula pada tahun 2013 hingga 2015 di peringkat kawasan Kajang dan dinaik taraf penganjurannya ke peringkat negeri Selangor pada tahun lalu.

Tahniah kepada semua pengantin dan ahli keluarga WAJIKS 2017. Semoga terus beristiqamah, bahagia dan sejahtera dalam melayari rumahtangga Muslim yang mithali, insya-Allah.

Lagi foto majlis: FB IKRAM Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sukarnya bertarung dengan diri sendiri

Kehidupan ini adalah pentas untuk kita berlumba-lumba melakukan kebaikan, tidak kiralah sama ada berlumba-lumba mengajak orang melakukan ketaatan atau sebaliknya mencegah orang daripada melakukan kemungkaran dan kemaksiatan.

Selain dunia ini pentas untuk menguji para makhluk-Nya, hidup ini juga merupakan suatu manifestasi cinta kita kepada Allah dengan mengabdikan diri kita hanya kepada-Nya, selari dengan firman-Nya dalam Surah adz-Dzariyat ayat 56 yang bermaksud:

“Dan Aku tidak menciptakan jin dan manusia melainkan supaya mereka mengabdi kepada Ku.”

Dalam usaha mengabdikan diri kepada Allah, sudah pasti kita akan berhadapan dengan pelbagai dugaan dan cabaran. Kita akan berdepan dengan nafsu, bisikan syaitan, kutukan serta cercaan orang pada kita dan sebagainya.

Hidup sebagai seorang Islam, tidak akan terlepas daripada berperang, menentang dan bertarung dengan musuh-musuh seperti ini. Namun, dalam kebanyakkan episod pertarungan menentang musuh, yang paling sukar dan susah untuk kita adalah bertarung dengan diri sendiri.

Kehebatan dan keunggulan kita mengajak orang kepada kebaikan dan mencegah dari melakukan kemungkaran adalah suatu kerja amal yang mulia bahkan dipandang tinggi di sisi Allah SWT. Kerana itu, dengan izin-Nya, Islam tertegak adalah kerana hasil susah payah para sahabat dan generasi selepas mereka menyampaikan Islam.

Hal itu bukanlah suatu perkara yang mudah. Ada mehnah dan tribulasinya yang wajib kita tempuhi. Namun dalam banyak-banyak mehnah dan tribulasi ini, paling besar yang perlu kita hadapi ialah bertarung dengan diri sendiri dengan mengamalkan intipati dakwah yang sering kita serukan.

Oleh itu, di hadapan Allah kelak, bukan pangkat dan kedudukan yang ditanya, tidak juga KPI (petunjuk prestasi utama) dan hasil yang diperiksa, tetapi keikhlasan kita dalam menyeru orang melakukan ketaatan kepada Allah SWT.

Berapa pun hebat hasil usaha yang telah kita capai, semuanya tidak dapat dihitung banyaknya melainkan diukur dengan keikhlasan kita kepada Allah Azzawajalla.

Sebab itu, musuh kita yang utama adalah diri kita sendiri. Paling mustahak, bagaimana kita perlu bersikap jujur dengan diri sendiri, zuhud dengan kedudukan, berjiwa besar serta berhati bersih dan beramal dengan sifat terpuji yang lain.

Dalam sebuah hadis riwayat Abu Daud, Nabi Muhammad SAW ketika hendak keluar dari rumah, baginda Nabi SAW tidak pernah lupa untuk membaca sebuah doa yang bermaksud:

“Ya Allah, aku berlindung kepada-Mu daripada aku tersesat, atau aku disesatkan, atau aku tergelincir, atau aku digelincirkan, atau aku menzalimi, atau aku dizalimi, atau kebodohanku atau dibodohkan.”

Doa Nabi SAW ini sangat bertepatan dengan kelemahan diri manusia yang lemah dan hina, tidak dapat lari daripada melakukan kesilapan dan kekhilafan.

Maksud daripada doa ini ialah kita memohon perlindungan kepada Allah daripada segala hal kesesatan, tergelincir daripada landasan sebenar, mohon berlindung daripada sikap zalim, juga mohon lindung daripada segala kebodohan.

Walhal, doa ini dipohon seorang manusia bertaraf nabi, bersifat maksum dan diberi jaminan masuk ke syurga, pun begitu, baginda menadah tangan memohon perlindungan daripada segala keburukan tersebut.

Oleh yang demikian, bagaimana pula dengan diri kita? Sesungguhnya musuh utama kita bukanlah mereka yang menentang kita, tetapi sebaliknya adalah diri kita sendiri.

Saat kita diuji dengan melakukan kesilapan, pada waktu dan tika itu, kita bertarung dengan diri kita sendiri: bertahan dengan mengaku tidak bersalah atau menyerah dengan mengaku salah?

Untuk menuntut sebuah keadilan, kita terlebih dahulu perlu adil dengan diri sendiri. Demikian juga untuk menuntut sebuah kejujuran orang lain, kita dahulu yang perlu jujur dengan diri sendiri.

Persoalan besarnya adalah bagaimana untuk kita berlaku jujur pada diri sendiri saat kita sukar untuk berlaku jujur di hadapan orang? Bagaimana untuk kita bersikap adil pada pihak musuh sedangkan kita tidak berlaku adil pada diri sendiri?

Barangkali yang tidak jujur, tidak adil itu pada orang lain, kita jugalah yang jujur dan adil, kita jugalah yang lebih baik daripada orang lain. Akhirnya kitalah yang berasa paling benar dan orang lain semuanya salah.

Imam Hasan al-Basri berkata berkenaan makna zuhud, “Seorang yang zuhud adalah jika ia melihat orang lain ia berkata: Ia lebih baik daripadaku.”

Kita perlu muhasabah kembali sekurang-kurangnya mencari kesalahan diri. Usah sibuk menuding jari, mahu nampak gah dan hebat.

Berbicara di atas pentas menuturkan ayat Tuhan dan sabda Nabi, mahu dilihat sebagai orang berilmu dan punya kedudukan, mengharap dipuji dan diangkat di khalayak ramai, itu semua hal yang akan menyebabkan kita makin sukar untuk bertarung dengan diri sendiri.

Ini kerana, bukan Allah tujuan kita sebaliknya mahu mengangkat diri hingga tanpa sedar, kita telah terjerumus dalam perangkap syaitan yang direjam.

Bertarunglah dengan diri sendiri. Buanglah sikap dan tabiat yang buruk dan koreksilah diri dengan panduan Ilahi. Mudah-mudahan Allah merahmati dan memberkati hidup kita semua.

Muhammad Faidhi Azis
Pegawai Masjid dan Guru Takmir

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Negara Teluk seru campur tangan dunia

Pada sesi ke-42, Majlis Tertinggi Sidang Kemuncak Majlis Kerjasama Negara Arab Teluk yang berakhir mesyuaratnya pada Selasa, mengesahkan pendiriannya yang teguh mengenai kepentingan Palestin, dan sokongannya terhadap kedaulatan negara Palestin ke atas semua tanah Palestin.

Sejak Jun 1967, sebuah negara Palestin yang merdeka telah ditubuhkan dengan Baitulmaqdis Timur sebagai ibu kotanya, dan menjamin hak pelarian, selaras dengan Inisiatif Keamanan Arab dan resolusi legitimasi antarabangsa.

“Keperluan untuk mengaktifkan usaha masyarakat antarabangsa bagi menyelesaikan konflik, dengan cara yang memenuhi semua hak sah rakyat Palestin mengikut undang-undang,” tegas Putera Mahkota Saudi, Putera Mohammed bin Salman.

Majlis Tertinggi menyatakan penolakannya terhadap sebarang kecenderungan untuk menggabungkan penempatan di Tebing Barat kepada Israel.

“Ini jelas melanggar Piagam Pertubuhan Bangsa-Bangsa Bersatu (PBB), prinsip undang-undang antarabangsa dan resolusi Pertubuhan Bangsa-Bangsa Bersatu, termasuk Resolusi Majlis Keselamatan 2334 tahun 2016, Mahkamah Keadilan Antarabangsa 2004 dan Konvensyen Geneva Keempat 1949.”

Beliau turut mengutuk pembinaan berterusan unit penempatan Israel di wilayah Palestin yang diduduki, dan menyeru masyarakat antarabangsa agar menekan pihak berkuasa Israel untuk membatalkan keputusan penyelesaiannya yang melanggar undang-undang dan resolusi antarabangsa.

Majlis Tertinggi itu juga mengecam tindakan presiden Israel yang menyerbu Masjid Ibrahimi di kota Hebron kerana ia adalah pencerobohan terang-terangan terhadap kesucian Islam dan provokasi berterusan terhadap perasaan berjuta-juta umat Islam di seluruh dunia.

Majlis Tertinggi memuji bantuan yang diberikan oleh negara-negara GCC untuk menyokong aktiviti Agensi Bantuan dan Kerja Pertubuhan Bangsa-Bangsa Bersatu (UNRWA), dan menyeru masyarakat antarabangsa untuk meneruskan sokongannya sehingga kepulangan pelarian Palestin.

Dalam pada itu, beliau menyatakan bahawa Arab Saudi menantikan Iraq menyelesaikan prosedur untuk membentuk kerajaan yang mampu terus bekerja untuk keselamatan, kestabilan dan pembangunan Iraq.

“Kami akan memberikan sokongan berterusan terhadap usaha Duta Khas PBB ke Yaman untuk mencapai penyelesaian politik terhadap krisis di negara itu mengikut tiga rujukan dan inisiatif Saudi bagi menyelesaikan krisis itu,” tegasnya.

Selain itu, beliau turut menekankan keperluan untuk berurusan secara serius dan berkesan dengan program nuklear dan peluru berpandu Iran dengan cara yang menyumbang kepada mencapai keselamatan dan kestabilan serantau juga antarabangsa.

“Ia juga menekankan prinsip kejiranan yang baik, menghormati resolusi PBB, dan menyelamatkan rantau ini daripada semua aktiviti yang tidak stabil,” tegasnya.

Beliau menjelaskan bahawa telah dipersetujui dalam sidang itu mengenai prinsip dan dasar untuk membangunkan kerjasama strategik, integrasi ekonomi dan pembangunan di kalangan negara-negara Majlis Kerjasama Teluk sebagai usaha merealisasikan harapan rakyat mereka.

Majlis yang dipengerusikan Raja Saudi, Raja Salman bin Abdulaziz Al-Saud, Putera Mahkota Mohammed bin Salman, dengan penyertaan Emir Qatar Tamim bin Hamad Al-Thani, Raja Bahrain Hamad bin Isa Al Khalifa, Naib Presiden UAE Mohammed bin Rashid Al Maktoum, dan Putera Mahkota Kuwait Mishaal Al-Ahmad Al-Jaber, serta Timbalan Perdana Menteri untuk Hal Ehwal Kabinet Oman Fahd bin Mahmoud Al Said.

Sidang Kemuncak Majlis Kerjasama Negara-negara Arab Teluk  atau Cooperation Council for the Arab States of the Gulf (CCASG) merupakan blok perdagangan yang melibatkan enam negara Arab  iaitu Bahrain, Kuwait, Oman, Qatar, Arab Saudi dan UAE yang menyebelahi Teluk Parsi serta mempunyai agenda sosial dan ekonominya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tip bina keyakinan diri

Elemen itu juga sebenarnya tanpa disedari sangat penting kerana kekurangan rasa percaya pada diri sendiri boleh memberi implikasi negatif kepada kehidupan seharian termasuk kesihatan mental. Keyakinan diri boleh dilihat menerusi prestasi kerja, penyelesaian masalah serta kemampuan mengimbangi kehidupan seharian.

Tetapi tidak dinafikan adakalanya sebagai manusia biasa kita boleh menjadi seorang yang rapuh dan tidak percaya kepada diri sendiri termasuk keputusan yang dibuat dalam hidup. Jangan bimbang! Ikuti lima tip ini untuk meningkatkan rasa percaya diri anda.

Jangan bandingkan diri anda dengan orang lain. Anda mungkin pernah merasakan diri sendiri sebagai loser apabila melihat prestasi rakan baik dalam pelajaran, berasa iri hati dengan imbuhan diterima rakan sepejabat atau merasakan diri anda tiada keistimewaan.

Seharusnya tanamkan dalam diri bahawa hidup anda bukan sebuah pertandingan. Langkah membandingkan diri dengan orang lain bukan perkara sihat dan sebenarnya adalah perkara sia-sia.

Lebih baik yakin dan bangga dengan diri sendiri. Sayangi diri dengan amalan gaya hidup sihat. Gaya hidup tidak sihat seperti pemakanan tidak seimbang, kurang rehat serta malas bersukan sebenarnya sangat mempengaruhi keyakinan diri anda.

Yakin diri mesti seiring dengan tindakan teliti

Kasihani diri sendiri. Kita adalah manusia biasa yang tidak terlepas daripada membuat kesalahan sehingga boleh menyebabkan keyakinan diri menurun.

Anda sedang melatih diri untuk berhati-hati, memahami sesuatu perkara sebelum membuat keputusan walaupun ia berkaitan hal remeh. Tidak mengapa, apabila itu terjadi, tidak salah untuk berasa kasihan atau ketawa terhadap diri sendiri terhadap tindakan atau keputusan ‘bodoh’ yang anda buat. Lawan pemikiran negatif.

Meskipun tidak salah untuk berasa ragu dan kasihan terhadap diri sendiri, namun jangan sesekali berfikiran negatif tentangnya. Sebaik-baiknya anda perlu melawan setiap pemikiran ‘jahat’ dan cuba berfikiran positif.

Jika tidak mampu menanggung seorang diri, kongsi masalah anda dengan sahabat baik. Luahan tentang apa yang terbuku di hati dapat meringankan beban anda.

Keyakinan diri yang sering dicari, adakah anda semua benar-benar yakin dengan diri anda sendiri? Tepuk dada tanyalah selera. Antara cara meningkatkan keyakinan diri anda tanpa memikirkan orang lain, iaitu mulakan hari anda dengan positif.

Selain itu, setiap hari ketika anda bangun daripada tidur, anda harus mempunyai matlamat yang anda ingin lakukan setiap hari. Seeloknya anda harus mempunya senarai lengkap matlamat anda yang anda tuliskan sebelum anda tidur setiap hari.

Senarai itu harus mengandungi segara perkara yang anda ingin lakukan apabila anda bangun daripada tidur nanti. Dengan setiap tugasan yang berjaya anda lakukan, sama ada sedar ataupun tidak, anda telah meningkatkan keyakinan anda.

Cuba ‘hadiahkan’ diri anda untuk setiap tugasan besar yang berjaya anda siapkan, ‘hadiahkan’ diri anda dengan perkara-perkara yang anda sukai. Seterusnya, tekankan kepada penampilan anda. Ini kerana penampilan yang meyakinkan dapat memberikan anda sesuatu yang ‘ekstra’ dalam tindakan anda.

Anda tidak perlu untuk membelanjakan wang yang banyak untuk membeli pakaian yang berjenama ataupun pergi ke salun kecantikan untuk kelihatan menarik.

Memadai dengan mengenakan pakaian yang anda rasa selesa dan kelihatan kemas, memilih sahabat yang positif kerana mereka memainkan peranan yang penting dalam kehidupan seseorang, dan mendapatkan ilmu dengan membaca atau menghadiri kelas dapat memberikan kita keyakinan apabila bercakap.

Perbanyakkan membaca untuk membolehkan kita bercakap dengan pelbagai latar belakang orang yang mempunyai pelbagai kepakaran. Dengan itu, kita tidak akan kekok apabila berbual dengan mereka. Dengan membaca, kita dapat memperolehi ‘modal’ dalam berbicara dan yakin diri dapat dicapai.

Kesimpulan

Matlamat-matlamat hidup yang jelas adalah antara sumber-sumber utama kepada pembinaan hala tuju serta pemantapan keyakinan diri seseorang.

Seseorang yang tidak mempunyai matlamat hidup yang baik serta selaras dengan tuntutan agama yang jelas, akan seolah-olah meniti kehidupannya dalam keadaan samar yang tidak pasti akan ke mana arah dan tujuan kehidupannya.

Oleh itu, tetapkanlah matlamat hidup yang berkesan agar anda akan lebih berjaya meniti kehidupan. Rujuklah dengan kaunselor jika anda masih kurang faham dan perlukan bimbingan supaya keyakinan diri sendiri terbina dengan bantuan profesional.

Dr Samsiah JayosPensyarah Kaunseling UNIMAS dan Kaunselor BerlesenAhli IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Umat Islam Disaran Solat Hajat Untuk Rakyat Palestin

SERI KEMBANGAN – Mufti Pulau Pinang, Dato’ Seri Dr Wan Salim Wan Mohd Noor menyarankan umat Islam di seluruh negara mengadakan solat hajat untuk memohon bantuan Allah SWT dan mendoakan kemenangan bagi saudara-saudara Islam di bumi Palestin.

Katanya, umat Islam Palestin dalam perjuangan menentang kekejaman Israel dan berusaha untuk membebaskan negara mereka daripada cengkaman penjajah Zionis.

“Umat Islam di Malaysia mesti selalu diperingatkan bahawa isu Palestin adalah isu umat Islam seluruh dunia walaupun media Barat cuba memesongkan hakikat ini di mata umat Islam supaya menganggap ia adalah isu bangsa Arab semata-mata,” ujarnya.

Dalam pada itu, Jabatan Agama lslam Selangor (JAIS) mengutuk sekeras-kerasnya tindakan serangan ke atas rakyat Palestin di Semenanjung Gaza.

“JAIS turut menyokong penuh apa juga tindakan rakyat Palestin dalam mempertahankan maruah dan tanah air Baitul Aqsa,” kata Pengarahnya, Datuk Mohd Shahzihan Ahmad.

Berikutan itu, JAIS menyeru semua masjid dan surau di seluruh Selangor bersolidariti dengan melaksanakan solat hajat selepas solat maghrib atau isyak serta bacaan qunut nazilah selama tujuh hari berturut-turut.

“Ini bagi mengharapkan bantuan daripada Allah SWT agar rakyat Palestin diberikan kekuatan dan keyakinan untuk terus mempertahankan kedaulatan tanah suci Baitulmaqdis daripada cengkaman imperialisme,” katanya dalam satu kenyataan.

Semoga kemenangan dan keamanan buat rakyat Palestin akan tercapai dengan doa seluruh umat Islam lalu memperoleh bantuan daripada Allah SWT.

Sebelumnya, Menteri di Jabatan Perdana Menteri, Dato’ Setia Dr Mohd Na’im Mokhtar menyeru supaya seluruh umat Islam untuk menunaikan solat sunat hajat dan membaca doa qunut nazilah serta bermunajat untuk saudara-saudara Islam di bumi Gaza, Palestin.

Operasi Taufan al-Aqsa yang dilancarkan Briged Izzuddin al-Qassam, sayap tentera Hamas memasuki hari keempat hari ini dengan jumlah korban di pihak rejim Zionis dilaporkan melebihi 900, manakala serangan udara negara haram Israel terhadap Gaza telah membunuh lebih 700 orang penduduknya.

Rakyat Malaysia boleh mengikuti perkembangan Palestin melalui Telegram Channel ‘Terkini Palestin’ di pautan https://t.me/terkinipalestin dan memberikan sumbangan kepada rakyat Palestin melalui MyCARE di pautan http://mycare.qrd.by/palestin.


Gaya Keibubapaan Pengaruhi Kesihatan Mental Anak

Kajian Kesihatan dan Morbiditi Kebangsaan (NHMS) pada tahun 2017 melaporkan bahawa kelaziman masalah kesihatan mental seperti kemurungan dalam kalangan remaja adalah sebanyak 18.3 peratus (seorang daripada lima mengalami kemurungan).

Manakala kajian NHMS pada tahun 2019 melaporkan bahawa 424,000 kanak-kanak di Malaysia mengalami masalah mental. Penyumbang  masalah mental kanak-kanak berdasarkan domain utama iaitu 42.9 peratus masalah berinteraksi dengan rakan sebaya, 15.9 peratus masalah tingkah laku, 8.3 peratus masalah emosi dan 2.3 peratus masalah hiperaktif.

Adalah penting untuk mengetahui punca dan faktor yang menyumbang kepada masalah tekanan mental supaya ia boleh dirawat dengan baik dan dapat membendung gejala tersebut daripada berleluasa.

Apa yang jelas, remaja yang menghadapi kemurungan menghadapi masalah dalam kehidupan sosial dan akademik mereka.

Antara faktor penyebab kemurungan adalah berpunca daripada latar belakang yang mempunyai masalah keluarga dan gaya pendidikan serta budaya yang diterapkan oleh ibu bapa telah membentuk satu fenomena negatif dan mempengaruhi keadaan psikologi anak-anak tersebut.

Gaya keibubapaan yang dipelopori oleh Baumrind, D. (1967) menjadi rujukan kepada kajian saintifik hingga kini menerbitkan pelbagai dimensi yang dijadikan kajian.

Dimensi utama seperti keinginan dan kawalan ibu bapa terhadap anak, responsif terhadap keinginan dan minat mereka, serta keperluan akademik anak-anak  menjadi elemen yang digunakan untuk mengkategorikan gaya keibubapaan kepada tiga jenis iaitu autoritarian, autoritatif dan permisif.

Ibu bapa autoritarian berhasrat membentuk, mengawal dan menilai tingkah laku serta sikap anak-anak selaras dengan satu kaedah tingkah laku yang mutlak, didorong oleh semangat yang tinggi dan dilaksanakan oleh satu pihak yang berautoriti.

Namun, anak-anak tidak mendapat ruang untuk memiliki autonomi dan meneroka minat, kecenderungan dan memperolehi keperluan mereka jika bertentangan dengan kehendak ibu bapa.

Ibu bapa menghargai kepatuhan sebagai bermoral dan menggalakkan hukuman sebagai satu tindakan tegas untuk membendung tindakan atau kepercayaan anak-anak yang bertentangan dengan etika yang difikirkan betul oleh mereka.

Secara tidak sedar, amalan negatif yang berterusan yang bertujuan untuk memberikan didikan terbaik boleh menjadi igauan dan trauma kepada anak-anak hingga menjadi tekanan mental ketika mereka meningkat dewasa.

Sementara itu, gaya keibubapaan autoritatif memberi pengaruh positif terhadap pendidikan anak-anak, perkembangan mental dan perhubungan sosial mereka.

Ibu bapa autoritatif juga mendisiplinkan anak-anak supaya mempunyai tingkah laku dan nilai sepertimana yang mereka kehendaki, namun pada masa yang sama kehendak dan minat anak-anak, serta keperluan akademik mereka dipenuhi dengan sewajarnya.

Amatlah penting untuk mengetahui fasa perkembangan mental, emosi dan fizikal anak-anak selaras dengan peringkat umur mereka supaya ibu bapa mampu menangani isu-isu mereka dengan baik.

Segala cabaran dan pengalaman pahit manis bersama anak-anak, jika disertai dengan kasih sayang, bimbingan dan pengajaran yang bermakna, sudah tentu menjadi nilai dan panduan yang sangat berguna kepada mereka.

Mereka berkemampuan untuk menjadi lebih daya tahan (resiliens) dalam kehidupan sebagai individu atau pekerja, ahli keluarga, ahli masyarakat dan seterusnya menjadi warganegara yang bertanggungjawab.

Dalam gaya keibubapaan permisif pula terdapat kesan yang negatif kerana kebebasan dan autonomi diberikan kepada anak-anak tanpa had tertentu.

Ibu bapa tidak mempunyai kaedah disiplin dan perancangan tertentu untuk memastikan prestasi dan perkembangan mental, emosi dan fizikal anak-anak membangun dengan baik.

Kemungkinan budaya dan tradisi yang diperolehi oleh ibu bapa daripada keluarga mereka berlaku begitu juga.

Barangkali perhatian dan rawatan terhadap anak-anak daripada keluarga permisif  diberikan fokus supaya wujudnya budaya positif baru dan dapat memutuskan rantaian gaya keibubapaan permisif yang memberikan impak buruk terhadap pembangunan modal insan.

Sebagai individu Muslim, peranan hukum-hakam dan syariat Islam telah menjadi ketetapan gaya hidup dalam keluarga.

Ibu bapa mestilah memastikan anak-anak melaksanakan amalan yang wajib, menjauhi perbuatan mungkar dan berakhlak mulia seperti yang diajarkan dalam al-Quran dan hadis.

Penerapan nilai dan praktikal Islam itu dilaksanakan berdasarkan ilmu pengetahuan yang asas dan juga mengambil kira ilmu keduniaan yang boleh dimanfaatkan dengan sebaiknya.

Pendidikan keibubapaan ialah kombinasi antara melaksanakan tanggungjawab sebagai ibu bapa dan memiliki keperibadian ibu bapa yang baik.

Keperibadian ibu bapa yang baik adalah aset dan sumber yang membawa pengaruh besar kepada anak-anak.

Zarina Azhari
Timbalan Ketua Kumpulan Fokus Institusi Keluarga Utuh
Kluster Masyarakat Progresif
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kes HFMD meningkat 15 kali ganda, Selangor tertinggi

SERI KEMBANGAN – Jumlah kes penyakit kaki, tangan dan mulut (HFMD) di negara ini meningkat pada kadar membimbangkan.

Menurut Ketua Pengarah Kesihatan, Tan Sri Dr Noor Hisham Abdullah, kes HFMD meningkat sebanyak 15 kali ganda berbanding tempoh sama tahun lepas dengan 31,661 kes dilaporkan.

“Sebanyak 7,526 kes direkodkan pada Minggu Epidemiologi (ME) 19/2022 yang berakhir pada 14 Mei yang menunjukkan peningkatan sebanyak 349 peratus, berbanding ME sebelumnya dengan hanya 1,676 kes di seluruh negara,” katanya.

Dalam kenyataan semalam beliau berkata, majoriti lokasi penularan wabak berlaku di tadika, taska atau prasekolah iaitu 575 wabak atau 65 peratus daripada kes keseluruhan, diikuti oleh rumah persendirian dengan 305 wabak (34 peratus) dan juga pusat jagaan kanak-kanak sebanyak 27 wabak (tiga peratus).

“Selangor menyumbang jumlah kes terbesar HFMD dengan 8,864 kes iaitu 28 peratus daripada keseluruhan, diikuti Kuala Lumpur dan Putrajaya 4,421 kes (14 peratus), Sabah 2,650 kes (8 peratus), Perak 2,638 kes (8 peratus) dan Kelantan 2,493 kes (7.9 peratus), sementara negeri-negeri lain melaporkan kurang daripada 1,500 kes,” jelasnya.

Dalam pada itu, sebanyak 889 wabak dilaporkan di Malaysia iaitu tiga negeri tertinggi ialah Kuala Lumpur dan Putrajaya iaitu 309 wabak (35 peratus), diikuti Selangor dengan 111 wabak (12 peratus) dan Perak 105 wabak (12 peratus).

“Kebanyakan kes HFMD berlaku dalam kalangan kanak-kanak berumur enam tahun ke bawah iaitu sebanyak 29,781 kes (94 peratus), diikuti kanak-kanak berumur tujuh hingga 12 tahun iaitu 1,473 kes,” kata beliau.

Wabak dikira apabila terdapat dua atau lebih kes dalam satu lokaliti dan kes mempunyai kaitan epidemiologi serta berlaku dalam tempoh inkubasi.

Beliau memperingatkan bahawa penyakit tersebut merupakan penyakit berjangkit yang perlu dinotifikasi mengikut Akta Pencegahan dan Pengawalan Penyakit Berjangkit 1988 (Akta 342) dan orang ramai boleh melaporkan kes kepada Pejabat Kesihatan Daerah berhampiran.

Selain itu, Dr Noor Hisham memaklumkan bahawa penyakit HFMD berkait rapat dengan amalan kebersihan diri dan persekitaran dengan kadar jangkitan dalam kalangan kanak-kanak berumur kurang dari 10 tahun hampir 100 peratus, terutama di premis tempat tumpuan kanak-kanak seperti taska, tadika atau sekolah.

Justeru, ibu bapa dan penjaga kepada kanak-kanak yang mempunyai simptom jangkitan dinasihatkan agar tidak membawa anak ke tempat awam, taska atau tadika dan membawa anak untuk mendapatkan rawatan, selain membersihkan permainan anak serta lantai rumah terutama di tandas.

Sebagai langkah proaktif mengekang penularan penyakit berjangkit, beliau berkata, Kementerian Kesihatan melalui aplikasi MySejahtera telah mengaktifkan ciri terbaharu pengesanan penyakit berjangkit bagi mengesan kes selain COVID-19 seperti Rabies, denggi dan demam campak.


Lindungi kanak-kanak, keselamatan mereka tanggungjawab kita

“Hak ini perlu diberi perhatian sebaiknya kerana kanak-kanak mudah dipengaruhi. Justeru, mereka memerlukan jagaan dan perlindungan khasnya daripada ahli keluarga,” kata Puan Hajah Mahayati Ibrahim, Timbalan Pengerusi Biro Pembangunan dan Pembelaan Kanak-kanak Wanita IKRAM.

Menurutnya, Wanita IKRAM amat bersedih dan merakamkan ucapan takziah kepada seluruh ahli keluarga Allahyarham adik Edrus atas pemergian anak syurga ini dengan penemuan mayatnya di Kampung Kemensah, Hulu Kelang dalam keadaan yang amat meluluhkan hati.

“Sebelumnya pada 11 0gos 2016, rakyat Malaysia telah dikejutkan dengan berita kehilangan seorang anak lelaki berusia lima tahun yang dikenali sebagai Noor Emila Edrus Norsham di sekitar Jinjang, Selangor hinggakan kejadian ini mengundang keresahan di hati,” demikian kata beliau dalam satu kenyataan media.

Beliau berkata, anak merupakan amanah daripada Allah yang dianugerahkan kepada setiap ibu bapa dan anak adalah generasi pewaris yang mewarnai kehidupan. Mencintai dan menyayangi anak-anak serta berbuat kebaikan kepada mereka adalah suruhan agama sebagaimana sabda Rasulullah SAW yang bermaksud:

“Cintailah anak-anak kecil dan sayangilah mereka. Jika engkau menjanjikan sesuatu kepada mereka, penuhilah janjimu itu. Kerana mereka itu hanya dapat melihat, bahawa dirimulah yang memberi rezeki kepada mereka.” (HR Bukhari)

“Menatap wajah polos anak ini sudah tentu naluri kemanusiaan sesiap pun sukar untuk mempercayai dan tidak boleh diterima oleh akal yang waras bahawa masih ada manusia yang sanggup melakukan penculikan dan pembunuhan kejam terhadap insan yang sepatutnya dilindungi dan dijaga keselamatannya.”

Tambahnya lagi, insan kerdil ini mendambakan dakapan, pelukan, ciuman, belaian serta kasih sayang dan tubuh kecil dan tulang belulang mereka yang masih rapuh tidak mampu menampung sebarang hentakan dan kekasaran.

“Perbuatan kasar dan tidak berperikemanusiaan itu adalah perbuatan terkutuk yang dilarang keras oleh agama. Perbuatan ini hanya akan memusnahkan keturunan serta aset penting negara pada masa akan datang,” tegas Mahayati.

Justeru, Wanita IKRAM berpendirian bahawa setiap masalah yang berlaku pasti ada penyelesaiannya dan menyeru supaya segenap lapisan masyarakat mengambil peranan agar tragedi seperti ini tidak akan berulang lagi.

Beliau turut menyarankan agar gerak kerja Pertubuhan Bukan Kerajaan (NGO) dan kumpulan masyarakat diselaraskan dan dijadikan agenda utama Kementerian Pembangunan Wanita, Keluarga dan Masyarakat.

“Semua golongan masyarakat perlu digembleng untuk mengangkat isu keselamatan kanak-kanak ini.”

Selain itu, tambah Mahayati, seluruh masyarakat mesti dididik dan diberi kesedaran agar melaksanakan kewajipan mempertahankan hak dan menegakkan keadilan untuk kanak-kanak.

“Mereka perlu diiktiraf sebagai individu yang mempunyai pemikiran dan hak untuk hidup selamat dan gembira, sebagaimana yang termaktub dalam Konvensyen Hak Kanak-kanak (CRC) 1995.”

Beliau juga menggesa supaya Akta Kanak-Kanak (Pindaan) 2016 yang telah diwartakan pada 25 Julai 2016 yang lalu dikuatkuasakan segera dan berharap pihak berwajib akan mengenakan tindakan lebih tegas ke atas sebarang bentuk penderaan atau pengabaian dan kekejaman terhadap kanak-kanak.

“Wanita IKRAM menyeru seluruh masyarakat agar kembali menjadikan al-Quran dan al-Sunnah sebagai rujukan dalam membina sebuah negara rahmah yang mana setiap warganya terbimbing melalui wahyu Ilahi.”

Jelasnya lagi, Islam telah mengajar dan menerapkan sikap yang baik yang perlu diamalkan oleh setiap umatnya dalam melayan dan memuliakan anak-anak.

“AI-Quran juga telah menjelaskan tentang azab yang pedih bagi sesiapa yang tidak menjaga amanahnya dengan baik kerana anak-anak adalah merupakan amanah Allah.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


MyCARE anjur kempen Bulan Anak Yatim

Sebagaimana tahun lalu, masyarakat Malaysia akan diberikan peluang untuk menaja dan menyantuni anak-anak yatim Palestin, Syria, Iraq, Rohingya dan Filipina yang berada di bawah kelolaan MyCARE.

Aktiviti-aktiviti yang lebih menarik yang dirancang akan diadakan antaranya Educational Trip with Orphans @ PetroSains, kempen Warkah Buat Anakku, program bersama anak yatim Filipina, majlis meraikan penaja di Sarawak (Sibu) dan Johor serta dana penajaan #Orange4orphans.

Sebagaimana dalam al-Quran, perkataan ‘yatim’ telah disebut sebanyak 23 kali dan pengunaan perkataan yatim merujuk kepada kemiskinan dan kepapaan.

Ini bermakna, mereka yang berada dalam golongan yatim (anak yatim) memerlukan perhatian dan pembelaan bagi membantu kehidupan mereka agar lebih selesa dan sempurna seperti kanak-kanak yang mempunyai ibu dan ayah.

Jangan lepaskan peluang untuk turut serta menjayakan kempen Bulan Anak Yatim MyCARE agar dapat sama-sama membantu anak-anak yatim ini.

Sebarang sumbangan untuk tujuan kempen ini, boleh disalurkan melalui mana-mana akaun Humanitarian Care Malaysia Berhad berikut:

Maybank Islamic: 5515 7500 4299Bank Islam: 1209 2010 0349 04CIMB: 8602 135 592JomPay: Biller code- 6197

Sila hantar bukti pembayaran kepada MyCARE melalui e-mel account@mycare.org.my atau Whatsapp 013-7444760. Untuk maklumat lanjut, sila hubungi Pn Raimi Sayuti atau Pn Norlela Hussin di talian 03-89412341 / 013-7444760.


Nik Khatijah, kau sudah di kemuncak amalmu

“Sepanjang bekerja di sini, ana (saya) dah berada dengan tiga Pengurus Jabatan. Walaupun masih muda, Nik seorang pengurus yang sangat cekap, sensitif dan proaktif dalam bekerja,” ujar Suhail yang bertugas sebagai eksekutif Jabatan Kajian dan Advokasi.

Beliau berkisah, selepas beberapa bulan bekerja di bawahnya, beliau semakin rapat sebagai rakan sekerja dan kawan.

“Nik sangat profesional bila bekerja. Arwah seorang  individu ‘rahmah’ sebagaimana organisasi IKRAM ini mahukan. Ketika ana sakit, beliau mengambil berat. Sungguh, arwah seorang bos yang tidak membebankan.”

Suhail berkata lagi, sangat menyenangkan mempunyai bos seperti dirinya.

“Ana menjadi saksi Nik menyerahkan seluruh jiwanya untuk medan dakwah ini. Masuk pagi, pulang malam. Malah sangat kerap datang ke pejabat pada hari minggu untuk bekerja. Semoga Tuhan tempatkan beliau dalam kalangan orang beriman.”

Kejutan dan sedih itu masih terasa

Suasana sayu dan duka masih menyelubungi Ibu Pejabat Pertubuhan IKRAM Malaysia sejak awal pagi semalam, Isnin. Hari itu juga adalah hari pertama kakitangan Pertubuhan IKRAM Malaysia memulakan tugas di pejabat setelah sekian lama Kerja Dari Rumah (KDR).

Sungguh tersentap menerima kejutan mesej daripada Ketua Pegawai Operasi (KPO) yang memaklumkan kehilangan Ukht Nik Khatijah Nik Mud yang kami sayangi kerana Allah, kami terima seawal dini hari, di saat fajar belum meyingsing lagi, sekitar jam 5.15 pagi.

Usaha mencari yang dilakukan sedari malam hari Ahad lagi memberikan khabar duka buat kami semua, setelah jenazah beliau ditemui di rumahnya di Kajang. Tangisan dan air mata menzahirkan rasa kami yang mengenali beliau. Seakan tidak percaya, namun itulah yang terjadi.

Bersama kita doakan agar si pelaku yang kejam itu segera ditemukan dan mendapat balasan yang setimpal dengan perbuatan yang dilakukannya.

اللهم اغفر لها وارحمها وعافها واعف عنها

Dan bertalulah ucapan takziah serta yang mendoakan saudara sejamaah kami ini. Moga Nik Khatijah ditempatkan disebaik-baik tempat yang Allah janjikan.

Buat keluarga beliau, moga dikurniakan ketabahan dan kesabaran menghadapi ujian Allah ini.

Tentunya bukan kakitangan IKRAM sahaja yang merasai kehilangannya, bahkan keluarga, saudara mara, rakan seusrah, rakan-rakan IKRAM dan juga umat tentu merasakan kehilangannya.

Sukar sekali menerima perkhabaran itu. Namun, itulah yang kita semua wajib terima qadarullah (ketentuan Allah) yang tidak dapat kita ubah.

Sebenarnya, tiada kata yang dapat diungkapkan tentang seorang Nik Khatijah ini. Insya-Allah, kita telah baca di media-media tentang dirinya yang dinukilkan sahabat, rakan-rakan mahupun yang mengenali beliau.

Antaranya, Nik Khatijah yang lebih mesra dipanggil Nik sangat banyak memperuntukkan waktu, tenaga dan kewangannya berkhidmat untuk dakwah melalui jamaah IKRAM.

Memang bukan sesuatu yang mudah untuk kita semua lakukan, namun dalam diri beliau ada kekentalan dan kesungguhan yang membara hingga tidak ada waktu yang terbuang begitu sahaja.

Mengenalinya sedari awal bertugas dengan IKRAM di bawah Jabatan Wanita, bersama Masayu Zani dan Siti Zuhairatunfatin Masran, banyak suka duka dilalui bersama. Insya-Allah, menggunung yang baiknya dan menjadi kenangan buat kami sentiasa.

Paling saya ingat, awal-awal beliau tidak dapat terima bahawa usia saya lebih daripadanya. Kadang-kadang kerana itulah, kami bertengkar kecil. Namun kerana waktu itu kakitangan di pejabat IKRAM belum seramai sekarang ini, kami tetap berbual seperti biasa apalagi ke mana-mana selalu bersama.

Mari kita lihat sisi inspirasi daripada seorang Nik.

“Nik kalau bayar hutang sangat cepat. Ana baru dahulukan duit ana pagi contohnya, hari yang sama dia terus bayar. Tegas-tegas beliau, dalam hati ada taman,” kata Nur Syazwani Ab Wahid yang juga sahabat seusrahnya.

Bagi Suhaylah Haron yang ketika bekerja di Ibu Pejabat IKRAM duduk di belakang meja arwah, beliau merasakan sangat ingat dengan kebaikan yang ditinggalkan oleh arwah.

Katanya, hujung tahun lepas ada makluman kekosongan jawatan di sebuah yayasan, kalau ada yang berminat.  Maka, beginilah jawapan arwah:

“Teringin nak apply, tapi jiwa masih kemas terikat dengan IKRAM. Eh silap, sebenarnya kemas terikat dengan akhawat HQ (Ibu Pejabat),” ujarnya waktu itu.

Selain itu tambah Suhaylah, beliau pernah datang pejabat  dan bawa anaknya Qayyim yang demam.

“Tiba-tiba, lepas waktu lunch, kak Nik keluar. Balik entah dari mana, beliau bagi bubur McD untuk Qayyim.”

Begitulah keterikatan yang dizahirkan arwah hingga meninggalkan kesan yang mendalam kepada rakan-rakan sepejabatnya.

Tidak ketinggalan, Nadhirah Khairudin sewaktu bertugas di pejabat IKRAM berkata, arwah sangat jelas misinya.

“Kalau kak Nik nak, dia memang akan usaha make it happen,” ujarnya sambil memberitahu rindu sangat dengan arwah.

Menurut Sarah Azmin pula, kenangan bersama almarhumah Nik Khatijah masih segar dalam ingatannya.

“Nik seorang yang pemurah dan ingat apa yang akhawat lain suka. Ada satu hari tu, Nik ada beli kuih cakoi kacang merah dan offer kepada ana. Ana inform beliau yang kuih ni favourite ana.”

Jadi setiap kali pergi gerai di UNITEN beli kuih, mesti beliau datang pejabat dan berikan kuih cakoi kacang merah kepada Sarah.

“Terima kasih Nik (yang) ingat kita suka makan kuih tu.”

Tambahnya lagi, semua orang di Ibu Pejabat IKRAM maklum bahawa Nik seorang yang rajin juga teliti dan akan buat sesuatu perkara sehingga selesai.

“Bila saya mula masuk kerja di IKRAM HQ dan perlu menguruskan sesuatu event di hujung minggu, saya belajar mengurus sesuatu kerja dengan teliti daripada Nik.”

Kebiasaannya apabila ada program di Dewan Utama IKRAM Pusat, selepas tamat, semua peserta akan pulang. Namun, sebagai staf ibu pejabat yang bertugas, kakitanganlah yang perlu memastikan dewan yang ditinggalkan perlu dibersihkan dan dikemas seperti sediakala.

“Nik menunjukkan qudwah kepada saya daripada membersihkan meja, membetulkan alas meja, menguruskan sisa makanan sehinggalah membuang plastik-plastik sampah keluar dari dewan. Niklah orang yang terakhir yang akan keluar daripada pejabat setelah selesai memastikan dewan bersih sebagaimana sebelum program.”

Seterusnya kita selami sisi pandang seorang yang antara paling lama berkhidmat di pejabat IKRAM, Mohammad Hafizuddin.

“Nik Khatijah antara tulang belakang banyak program-program besar IKRAM Pusat antaranya sebagai pengurus program dan pendaftaran seperti Perhimpunan Tahunan IKRAM (PTI), seminar, bengkel dan sebagainya.”

Beliau berkata, apa saja tugas yang dilihat sukar seperti menghubungi pihak luar, mengurus program, beliau mampu laksanakan dengan sebaiknya.

“Walaupun Perintah Kawalan Pergerakkan (PKP), program-program advokasi utama seperti Bicara Bina Negara (BBN) tetap beliau dapat kendalikan dengan lancar. Terakhir kalinya ialah pada 1 Mac lalu, BBN dengan kerjasama Sinar Harian.”

Selain itu, Hafizuddin menceritakan pengalaman dengan arwah ketika dalam mesyuarat pengurusan, beliau sentiasa ke hadapan memberi komentar dan pandangan membina untuk menambah baik operasi Ibu Pejabat IKRAM.

“Beliau sentiasa bersemangat dan amat komited dalam melakukan apa saja tugasan yang diamanahkan. Sebagai Pengurus Jabatan Kajian dan Advokasi, beliau dilihat paling banyak berinteraksi dengan Jabatan Penerangan dan Perhubungan (JPP) untuk melancarkan lagi program BBN secara live.”

Kata Hafizuddin yang juga Penolong Pengurus JPP, masa dan tenaga arwah dicurahkan untuk menggerakkan dakwah.

“Sebagaimana kata orang; ‘makan bola, tidur bola’ tapi untuk beliau, ‘makan dakwah, tidur dakwah’. Nik Khatijah sudah di kemuncak amalnya dan Allah lebih menyayanginya agar ‘berehat’ untuk menuju akhirat sana.”

Tidak terkecuali mantan Ketua Wanita IKRAM Malaysia, Datin Paduka Che Asmah Ibrahim turut menzahirkan rasanya.

“Teramat sedih dengan berita yang diterima itu. Almarhumah Nik Khatijah pernah berkhidmat dengan saya di Jabatan Wanita semasa saya menjadi Ketua Wanita Pertubuhan IKRAM  Malaysia sesi 2014-2018.

Menurutnya, beliau seorang staf yang sangat berdedikasi dan tekun menjalankan tugas, kembalinya pada usia yang sangat muda.

“Ya Allah… Engkau tempatkan almarhumah Nik di kalangan hamba-hamba-Mu yang Engkau kasihi, bersama para anbia dan syuhada. Semoga segala amalnya diterima sebagai amal soleh yang akan memberatkan timbangan amalnya.”

Teringat saya dengan ayat 154 dalam Surah Al-Baqarah yang bermaksud:

“Dan janganlah kamu mengatakan terhadap orang-orang yang gugur di jalan Allah (bahawa mereka itu) mati, kerana (sebenarnya) mereka itu hidup tetapi engkau tidak menyedarinya.”

Insya-Allah kita sama doakan Ukht Nik Khatijah Nik Mud seperti orang yang Allah khabarkan menerusi ayat-Nya itu.

Memang sukar untuk diterjemahkan dengan kata-kata. Moga gunungan kebaikannya terus suburkan bumi Allah ini. Menjadi qudwah (contoh) yang baik buat kita yang masih hidup dan diberikan kesempatan oleh-Nya.

Kita juga pasti akan menyusul. Gurauan terakhirnya pada Khamis lalu masih segar dalam ingatan. Ia membuatkan saya muhasabah sentiasa.

“Nama akak dah banyak masuk akhbar. Teruslah menulis lagi.”

Tanpa diduga dan disangka, nama dan kebaikan yang telah beliau persembahkan sewaktu hidupnya menjadi bualan setelah pemergiannya. Masya-Allah.

Ayuh kita ambil segala yang baik daripadanya dan sebarkan. Moga ia terus menjadi manfaat kebaikan yang berpanjangan tanpa henti buatnya dan buat kita semua.

Insya-Allah, kisah inspirasi dan bermanfaat lainnya daripada beliau, akan menyusul. Kami sayang Nik Khatijah kerana Allah. Moga kita sama-sama bertemu dan berhimpun di syurga-Nya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perpaduan: JK HARMONI Diaktifkan, Dialog Diperkasa

PUTRAJAYA – Jabatan Perdana Menteri (Hal Ehwal Agama) menyatakan komitmen untuk mengaktifkan Jawatankuasa Keharmornian Antara Penganut Agama (HARMONI) dan memperkasakan program Dialog Antara Tamadun bagi mengukuhkan perpaduan dan keharmonian hidup beragama di negara kita.

Menterinya, Dato’ Setia Dr Mohd Na’im Mokhtar berkata, pihaknya akan memberikan sokongan kepada pelbagai aktiviti ke arah mewujudkan persefahaman menerusi pelaksanaan seminar, penerangan dan penerbitan bahan ilmiah.

“Jawatankuasa HARMONI ini diharapkan akan berfungsi sebagai badan perundingan rasmi para pemimpin agama utama di Malaysia bagi memberikan input-input terbaik dan mencadangkan program-program praktikal untuk dilaksanakan bagi memperkuhkan persefahaman dan keharmonian hidup beragama di kalangan rakyat Malaysia.”

Beliau berkata demikian selepas Majlis Muhibbah Merdeka Bersama Pemimpin-pemimpin Agama bersempena Sambutan Hari Kebangsaan ke-66 anjuran Jabatan Perdana Menteri (Hal Ehwal Agama), di sini pada Selasa.

Seramai 20 orang perwakilan daripada pelbagai pertubuhan utama berasaskan agama di Malaysia dari kalangan masyarakat Islam dan bukan Islam telah hadir dengan penuh kemesraan dan hormat menghormati di antara satu sama lain, termasuk Presiden Pertubuhan IKRAM Malaysia, Hj Badlishah Sham Baharin.

Turut bersama hadir ialah agensi-agensi di Jabatan Perdana Menteri (Hal Ehwal Agama) seperti Jabatan Kemajuan Islam Malaysia (JAKIM), Jabatan Kehakiman Syariah Malaysia (JKSM) dan Institut Kefahaman Islam Malaysia (IKIM).

Ujar Dato’ Dr Mohd Na’im, pertemuan ini jelas membuktikan semangat persefahaman dan kerjasama yang utuh dari kalangan para pemimpin agama di Malaysia demi membina keharmonian dan perpaduan di kalangan masyarakat berbilang agama dan kaum di negara ini.

“Saya juga telah mengambil kesempatan daripada Majlis Muhibbah Merdeka ini mengadakan perbincangan bersama para pemimpin agama yang hadir tentang langkah-langkah bersama dan usaha terbaik yang boleh dilaksanakan bagi mengukuhkan keharmonian hidup beragama di negara kita,” jelasnya.


Boikot Produk Rakan Sejenayah Israel

Boikot ekonomi dianggap sebagai salah satu kaedah yang boleh diguna pakai untuk menekan pendudukan Israel supaya mematuhi undang-undang antarabangsa dan menghormati hak rakyat Palestin, dengan menekan syarikat swasta untuk menamatkan penglibatan mereka dalam jenayah negara penjajah itu, demikian kenyataan yang dikeluarkan Gerakan Boycott, Divestment, Sanctions (BDS).

“Ekonomi Israel sangat bergantung kepada perdagangan dan pelaburan antarabangsa, yang menjadikan Israel terdedah kepada tekanan selanjutnya melalui boikot ekonomi antarabangsa.”

Selain itu, bebepara syarikat antarabangsa seperti G4S dan HP mendapat manfaat daripada bantuan Israel dalam mengekalkan sistem peneroka kolonial dan aparteid.

“Kempen terhadap syarikat antarabangsa dan penarikan pelaburan daripada mereka meningkatkan tekanan agar mereka menamatkan penglibatan dalam jenayah Israel terhadap rakyat Palestin.”

Ketika pencerobohan Israel terhadap penduduk Gaza baru-baru ini, beberapa syarikat yang menyokong Israel berdepan kempen yang mendesak mereka untuk menghentikan sokongan ini, manakala media Al-Araby Al-Jadeed menerbitkan senarai kumpulan syarikat yang secara jelas menyatakan sokongan mereka terhadap penjajahan Israel tersebut.

Pada masa ini, rangkaian produk makanan segera McDonald’s berdepan kemungkinan diboikot orang ramai, selepas cawangan Israel mengumumkan di Instagram bahawa ia menyediakan beribu-ribu makanan percuma kepada hospital dan pasukan yang bergabung dengan tentera Israel.

Awal minggu ini, akaun media sosial McDonald’s Israel mengumumkan bahawa ia telah menghantar 4,000 hidangan setakat ini kepada askar Israel, dan juga mengumumkan diskaun 50% untuk askar Israel untuk barangan makanan lain.

“Semalam kami telah menderma 4,000 makanan kepada hospital dan unit tentera, dan kami berhasrat untuk menderma beribu-ribu makanan setiap hari kepada askar di medan dan di kawasan lainnya. Ini melebihi diskaun untuk askar yang datang ke restoran.”

Di media sosial pula, majalah Newsweek melaporkan:

“Kami membuka lima restoran yang dikhususkan untuk tujuan ini sahaja.”

Ramai orang memprotes di laman sosial X (dahulunya Twitter) langkah yang diambil terutamanya oleh rangkaian McDonalds Amerika ini. Halaman Instagram dan X McDonald’s Israel kini telah dinyahaktifkan.

Di Pakistan, hashtag #BoycottMcDonalds mula menjadi trend pada hari Jumaat selepas pengumuman McDonald’s Israel.

Di Lubnan, laporan media tempatan mengatakan bahawa kumpulan pro-Palestin menyerang cawangan McDonald’s di Sidon sebagai protes terhadap pengumuman tentera Israel.

McDonald’s Lebanon dalam satu kenyataan berkata ia tidak mengesahkan kesahihan kenyataan yang diambil oleh francais di negara lain.

Lain pula halnya dengan cawangan McDonald’s di Oman, Emiriah Arab Bersatu, Turki dan Kuwait yang mengeluarkan kenyataan menyokong Gaza.

McDonald’s Amman berkata bahawa ia berdiri bersama Gaza, dan menambah bahawa syarikat itu menderma $100,000 sebagai usaha membantu penduduk Gaza.

McDonald’s Turkey mengumumkan pemberian bantuan kemanusiaan bernilai satu juta dolar kepada penduduk Gaza yang disifatkan sebagai mangsa perang.

McDonald’s Kuwait pula berkata ia menolak sebarang dakwaan yang mempersoalkan identiti Arab atau Kuwaitnya. Menurutnya, mereka menderma USD250,000 kepada Persatuan Bulan Sabit Merah Kuwait sebagai bantuan terhadap Gaza.

Walt Disney dan lain-lain menyokong Israel

Syarikat Walt Disney mengumumkan di laman webnya menderma sebanyak USD2 juta sebagai bantuan kemanusiaan susulan serangan Hamas ke atas Israel.

“Ekoran serangan pengganas yang mengerikan yang menyasarkan orang Yahudi di Israel pada hujung minggu lalu, kita semua mesti melakukan apa yang kita mampu untuk menyokong orang yang tidak bersalah yang mengalami kesakitan, keganasan dan ketidakpastian yang begitu banyak,” kata Pengerusi Lembaga Pengarah Robert A. Iger.

Jamie Dimon, Ketua Pegawai Eksekutif JPMorgan Chase, berkata dalam ciapan di Twitter:

“Saya hanya ingin menyatakan betapa sedihnya kita semua dengan serangan ngeri baru-baru ini ke atas Israel. Keganasan dan kebencian tidak mempunyai tempat dalam dunia bertamadun kita.”

Sementara itu, Ketua Pegawai Eksekutif Pfizer (PFE.N), Albert Bourla berkata, skop kekejaman yang dilakukan terhadap Israel dan rakyatnya semakin jelas dan lebih mengerikan.

“Tidak cukup untuk sekadar mengutuk keganasan dan serangan. Kami sendiri perlu mengambil tindakan.”

UBS berkata dalam memo kepada pekerja bahawa ia akan mengutip derma bernilai USD5 juta daripada pekerja dan pelanggan serta akan berusaha mengembangkan rangkaian rakan kongsinya untuk memberi bantuan kepada keluarga-keluarga di Israel.

Firma kewangan Jefferies pula berkata bahawa ia telah mengumpulkan USD13 juta daripada pelanggan, rakan kongsi dan pekerja untuk badan amal yang menyediakan bantuan kemanusiaan di Israel, manakala Goldman Sachs (GS.N) pula menjanjikan bantuan USD2 juta.

“Serangan Hamas ke atas orang awam Israel adalah tidak wajar,” kata Ketua Pegawai Eksekutif Hewlett Packard Enterprise (HPE.N) Antonio Neri.

Ketua Pegawai Eksekutif Amazon Andy Jassy menyifatkan serangan ke atas Israel sebagai mengejutkan dan menyakitkan untuk ditonton.

“Ia mempunyai pelan luar jangka untuk memastikan perkhidmatan awam AWS tersedia kepada pelanggan di Israel,” kata Amazon.

Dalam pada itu, Meta (META.O) berkata akan mengambil langkah termasuk menghapuskan pujian dan sokongan tinggi terhadap Hamas daripada platformnya.”

Sundar Pichai, Ketua Pegawai Eksekutif Alphabet (GOOGL.O), berkata:

“Adalah penting untuk kita bersuara dan menentang anti-Semitisme pada saat yang dahsyat ini dan mengutuk kejahatan bersejarah ini.”

Ketua Pegawai Eksekutif Microsoft (MSFT.O), Satya Nadella, sebelum ini menyiarkan di platform media sosial X, bahawa ia sangat sedih dengan serangan yang mengerikan ke atas Israel.

Menurut Forbes, lebih daripada 220 firma modal teroka menandatangani kenyataan bersama menyatakan sokongan mereka kepada Israel dan menyeru komuniti pelabur global untuk menyokong ekosistem teknologi negara itu, yang mewakili hampir 20% daripada keluaran dalam negara kasarnya.

Firma modal teroka seperti Bain Capital Ventures, Bessemer Venture Partners, GGV Capital dan 8VC adalah antara syarikat yang telah ditandatangani, menyertai kumpulan pemegang saham awal termasuk Aliavia Ventures dan irrvrntVC.

Dalam kenyataan itu, syarikat tersebut yang kebanyakannya berpangkalan di Amerika Syarikat, bersetuju untuk berdiri bersatu dalam menyokong Israel, rakyatnya dan komuniti teknologi, selain menegaskan telah lama menjadi rakan kongsi dalam ‘ekosistem inovasi’ global.

Berikutan lebih sedekad tekanan terhadap HP, Hewlett Packard Enterprise (HPE) telah menamatkan kontraknya menyediakan pelayan untuk mengira pangkalan data penduduk Israel.

Pangkalan data ini, yang dikenali sebagai (Sistem Aviv), membolehkan penjajahan peneroka Israel dan sistem aparteid melakukan jenayah pembersihan etnik terhadap rakyat Palestin, menurut satu kenyataan daripada gerakan BDS, dan penjajahan Sheikh Jarrah, Silwan dan kawasan kejiranan Palestin yang lain di bawah pendudukan, dengan memasukkan pangkalan data yang dipanggil Yesha bagi peneroka Israel, yang menyumbang kepada pengembangan penempatan haram Israel.

Selepas setahun kerja berterusan oleh kumpulan aktivis, Oakland Roots Sports Club menamatkan kontraknya dengan syarikat Jerman Puma, penaja Persatuan Bola Sepak Israel.

“Oleh yang demikian, Oakland Roots adalah kelab sukan pertama di Amerika Syarikat yang menyahut seruan lebih daripada 200 kelab Palestin yang menuntut pemulauan syarikat Puma sehingga ia menamatkan hubungannya dengan jenayah musuh Israel,” ujar BDS.

Pada penghujung Ogos lalu, satu gerakan boikot global besar-besaran telah dianjurkan, berdasarkan seruan kempen global #Boycott_Puma.

Di Kuwait, Jerman, Britain, Jepun, Perancis, Malaysia, Itali, Switzerland dan Ireland, aktivis menjalankan himpunan di hadapan pejabat dan kedai Puma. Mereka menyeru orang ramai memboikot produk Puma dan terus menekannya sehingga mengalah, berikutan tajaannya kepada Persatuan Bola Sepak Israel.

Atriza Umar
Pegawai Jabatan Pendidikan Masyarakat
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kerajaan atau rakyat yang gagal?

Ku sangka panas hingga ke petang, rupanya hujan yang bertandang. Ku sangka Ramadan yang tenang, rupanya banyak isu yang datang. Semakin kita memasuki Ramadan, semakin rancak pula pelbagai isu hangat yang melanda negara.

Layanan dua darjat dalam pelanggaran SOP antara rakyat dan menteri, selebriti atau golongan ‘kayangan’ yang dilihat amat ketara telah menimbulkan kemarahan dalam kalangan rakyat yang merasakan ketidakadilan telah berlaku.

Insiden yang tidak pernah berlaku telah pun berlaku seperti video iklan lagu raya mempromosi judi dalam talian. Ia bukan sahaja mencemarkan kesucian bulan Ramadan, bahkan lebih mengejutkan, ia melibatkan penyanyi dan pelakon yang beragama Islam.

Trend kes harian Covid-19 yang semakin meningkat pula menimbulkan kebimbangan mahupun persoalan kepada rakyat. Peluang mereka pulang ke kampung merentas negeri sempena Aidilfitri semakin pudar walaupun kerinduan bertemu ibu bapa dan keluarga sentiasa segar.

Harga barang keperluan harian yang naik mendadak seperti minyak masak, ayam, bawang, cili dan seumpamanya menambah lagi duka rakyat marhaen untuk menyediakan menu harian mereka. Mahu tidak mahu rakyat terpaksa berjimat, makan sedikit atau mengurangkan bilangan makan sehari.

Segala isu yang melanda sudah pasti memerlukan penyelesaian, dan mereka yang bertanggungjawab perlu menyelesaikannya. Rakyat hanya nampak kerajaan yang bertanggunjawab, jadi kerajaanlah yang perlu menyelesaikannya. Kerajaan sahaja? Ya dan tidak.

Ya, kerana penguatkuasaan sesuatu peraturan adalah di bawah tadbir urus kerajaan dan ia perlu dilaksanakan tanpa memilih bulu. Apabila rakyat melakukan kesalahan, begitu cepat mereka didenda tanpa usul periksa. Apabila golongan ‘kayangan’ melakukan kesalahan, tidak didenda, dicadang denda atau disenyapkan sahaja.

Begitu juga dengan kenaikan harga barang yang mendadak sepatutnya dikawal oleh kerajaan tetapi ia seperti tidak berlaku. Ini yang menimbulkan kegelisahan rakyat dan kemarahan kepada pihak berkuasa dan kerajaan.

Tidak, kerana tidak semua isu perlu melibatkan atau dikaitkan dengan kerajaan. Rakyat perlu ada peranan bersama dalam menyelesaikannya, antaranya memberikan kritikan dan herdikan sosial seperti kes iklan raya promosi judi yang tular. Apabila laporan polis dibuat, maka siasatan dan tangkapan dilakukan oleh pihak polis.

Apa sahaja isu yang dituding kepada kerajaan, sewajarnya ia diperjelaskan dan diambil langkah tuntas untuk mengatasinya oleh kerajaan. Ini kerana rakyat memilih wakilnya melalui pilihan raya di kawasan parlimen masing-masing. Walaupun kerajaan yang dibentuk kini bukanlah yang diharapkan oleh rakyat, pemimpin yang dipilih oleh rakyat perlu berkhidmat untuk rakyat.

Negara ini negara demokrasi. Rakyat berhak memilih kerajaan mana yang akan mentadbir negara dan negeri dalam tempoh lima tahun sekali. Jika sudah memilih dalam pilihan raya dan berpuas hati dengan kerajaan yang ada, maka kekalkanlah. Jika sudah memilih dan tidak berpuas hati atau merasakan kerajaan gagal, maka bolehlah kita menukarnya dalam pilihan raya seterusnya.

Pilihlah mereka yang benar-benar berkhidmat untuk rakyat, bukan berkhidmat untuk kroni dan kerabat. Pilihlah mereka yang sepanjang masa prihatin dengan rakyat, bukan prihatin hanya apabila pilihan raya sudah dekat. Pilihlah mereka yang setia dengan pilihan rakyat, bukan ‘melompat’ kerana kepentingan duniawi dan pangkat.


Selamatkan dunia daripada bahaya pemanasan global

Laporan Program Alam Sekitar Pertubuhan Bangsa-Bangsa Bersatu (PBB) memberi amaran bahawa perancangan semasa negara-negara dunia untuk mengurangkan pelepasan karbon, jauh daripada apa yang diperlukan untuk membantu mengelakkan perubahan iklim yang berbahaya ini.

Laporan mengenai jurang pelepasan karbon itu mengatakan bahawa negara-negara dunia akan gagal mengekalkan peningkatan suhu global di bawah 1.5 darjah Celsius pada abad ini.

“Dunia sedang menuju kepada kenaikan suhu kira-kira 2.7 darjah Celsius, yang akan menyebabkan kesan yang sangat dahsyat,” demikian menurut analisis Program Alam Sekitar PBB (UNEP).

Beberapa hari sebelum pembukaan Sidang Kemuncak Iklim 26 di Glasgow, satu lagi laporan saintifik mengenai perubahan iklim dibentangkan menjadi “satu lagi ingatan berjaga-jaga,” kata Setiausaha Agung PBB, Antonio Guterres.

Dalam pada itu, kajian daripada Pertubuhan Meteorologi Dunia menunjukkan bahawa gas rumah hijau mencapai paras tertinggi baru pada tahun lepas walaupun dalam situasi wabak Covid-19.

Kini pada tahun ke-12, Laporan Jurang Pelepasan Karbon ini melihat kepada sumbangan mengikut negara (NDC) atau rancangan pengurangan karbon negara-negara terlibat yang telah diserahkan kepada PBB sebelum persidangan Glasgow.

Seterusnya, rancangan tersebut dilanjutkan hingga 2030 dan telah diserahkan oleh 120 negara. Program PBB juga telah mengambil kira komitmen lain untuk mengurangkan gas rumah hijau yang masih belum dibentangkan secara rasmi dalam sumbangan negara.

Laporan itu mendapati bahawa rancangan mengurangkan pelepasan gas rumah hijau pada 2030 adalah pada sekitar 7.5 peratus apabila diambil bersama, berbanding dengan rancangan sebelumnya yang dibuat lima tahun lalu.

Gas rumah hijau ialah gas atmosfera yang menyerap dan memancarkan radiasi dalam lingkungan haba inframerah. Proses ini adalah penyebab utama kesan kepada rumah hijau.

Antara gas rumah hijau utama yang terdapat dalam atmosfera bumi adalah wap air, karbon dioksida, metana, nitro oksida dan ozon. Tanpa gas rumah hijau, purata suhu permukaan Bumi barangkali boleh mencapai kira-kira −18 °C (0 °F), berbanding dengan purata suhu kini iaitu 15 °C (59 °F).

Dalam Sistem Suria, atmosfera Zuhrah, Marikh dan Titan (bulan terbesar Zuhal) juga mengandungi gas yang menyebabkan kesan kepada rumah hijau.

Suhu perlu dikurangkan kepada 1.5 °C

Para saintis yang menyusun kajian itu mengatakan bahawa mencapai matlamat ini nampaknya masih belum mampu mengekalkan suhu untuk dikurangkan kepada 1.5 darjah Celsius.

Mengekalkan matlamat untuk mengekang pemanasan global pada 1.5 darjah Celsius memerlukan pengurangan sebanyak 55 peratus, pada tarikh yang sama pada tahun 2030. Ini bermakna rancangan semasa tidak mencukupi dan memerlukan tujuh kali ganda tahap pencapaian semasa untuk mencapai had ini.

“Untuk mempunyai peluang mengurangkan pemanasan global dan mengurangkan suhu sebanyak 1.5 darjah Celsius, kita mempunyai lapan tahun untuk mengurangkan pelepasan gas rumah hijau hampir separuh.”

“Dan terdapat lapan tahun lagi untuk membangunkan rancangan, membangunkan dasar dan melaksanakannya serta memperoleh pengurangan yang diperlukan pada akhirnya,” jelas Pengarah Eksekutif Program PBB, Inger Andersen.

Menurut pengarang kajian itu, walaupun terdapat perjanjian semasa, pemanasan global akan meningkat sebanyak 2.7 darjah Celsius sebelum akhir abad ini, senario yang dipanggil Antonio Guterres sebagai bencana iklim.

Laporan itu dipercayai turut menonjolkan kegagalan pemimpin politik.

“Jurang pelepasan karbon adalah hasil daripada jurang kepimpinan di dunia,” kata Setiausaha Agung PBB itu.

“Tetapi para pemimpin masih boleh menjadikan ini sebagai titik tolak ke arah masa depan yang lebih hijau dan bukannya titik tolak kepada malapetaka iklim.”

Seperti yang dijelaskan oleh Guterres, laporan itu menyimpan gunungan harapan.

Sekitar 50 negara serta Kesatuan Eropah telah berjanji untuk berusaha ke arah mencapai matlamat pelepasan karbon sifar menjelang pertengahan abad ini, yang mana strategi ini meliputi lebih separuh daripada pelepasan gas rumah hijau.

Analisis UNEP juga mendapati bahawa jika rancangan ini dilaksanakan sepenuhnya, ia boleh menyebabkan pengurangan 0.5 darjah Celcius pada kenaikan suhu menjelang 2100.

Ini akan mengurangkan tahap peningkatan suhu global kepada 2.2 darjah Celsius, dan ia akan menjadi satu langkah ke arah yang betul, tetapi ia tidak akan mencukupi serta akan membawa kepada kesan pemanasan global.

Walau bagaimanapun, masalahnya ialah banyak sasaran pelepasan sifar kekal tidak jelas, sebagaimana menurut penulis, terutamanya dalam kalangan 20 negara terkaya di dunia, di mana berpuluh-puluh rancangan jangka panjang adalah samar-samar.

Banyak negara menangguhkan pengurangan besar dalam pelepasan sehingga selepas 2030, yang menimbulkan keraguan serius sama ada mereka boleh mencapai pelepasan sifar dalam masa 20 tahun sahaja.

Satu lagi sebagai harapan ialah gas metana. Laporan itu juga mengatakan bahawa terdapat potensi besar untuk kemajuan pada pelepasan gas ini, yang merupakan sumber pemanasan kedua terbesar.

Sehingga 20 peratus daripada pelepasan ini ialah bahan api fosil dan sisa daripada bahan pertanian yang boleh dibendung dengan sedikit atau tanpa kos.

“Bagaimanapun, peluang untuk membangunkan dunia yang lebih hijau apabila dunia pulih daripada Covid-19 akan mengalami cabaran besar,” kata penulis.

Mereka mendapati bahawa kira-kira 20 peratus daripada pelaburan dunia untuk pulih daripada kesan Covid-19 akan menyokong sumber tenaga boleh diperbaharui dan ekonomi hijau.

“Jumlah besar yang dibelanjakan untuk memulihkan ekonomi daripada wabak Covid-19 adalah peluang sekali sahaja dalam satu generasi untuk meningkatkan teknologi dan industri rendah karbon, maka rebutlah peluang ini.” kata Pengarah Projek Pemulihan Ekonomi Universiti Oxford, Brian O’Callaghan.

Menurutnya yang juga pengarang buku laporan UNEP, ini adalah tamparan khas untuk negara-negara lemah yang mengalami kesan terburuk akibat perubahan iklim.

“Kami masih menagih komitmen daripada negara-negara pelepas utama untuk menampung kerugian dan kerosakan yang mereka akibatkan kepada dunia.”

Sebelumnya, aktiviti manusia sejak bermulanya Revolusi Industri (dikira dari tahun 1750) telah meningkatkan kepekatan atmosfera karbon dioksida sebanyak 40 peratus dari 280 ppm pada tahun 1750 hingga 406 ppm pada awal tahun 2017.

Peningkatan ini telah berlaku meskipun sebahagian besar daripada pelepasan ini diserap oleh penyimpan semula jadi yang terlibat dalam kitaran karbon.

Pelepasan karbon dioksida (CO2) antropogen (iaitu pengeluaran yang dihasilkan oleh kegiatan manusia) datangnya daripada pembakaran bahan api fosil terutamanya arang batu, minyak dan gas asli bersama-sama juga dengan penebangan hutan, hakisan tanah dan aktiviti penternakan haiwan.

Perkiraan terperinci menjangkakan seandainya pelepasan gas rumah hijau berterusan pada kadar yang tetap, suhu permukaan bumi boleh melebihi nilai-nilai tertinggi sebelumnya dalam sejarah perakaman seawal tahun 2047 dengan kesan berpotensi membahayakan ekosistem, biodiversiti dan gaya hidup penduduk di seluruh dunia.

Anggaran terbaru mencadangkan bahawa trajektori pelepasan semasa boleh membawa bumi melepasi ambang pemanasan global sebanyak 2 darjah Celsius yang ditetapkan Panel Antara Kerajaan Tentang Perubahan Cuaca PBB (IPCC) sebagai had mengelakkan pemanasan global berbahaya sebelum tahun 2036.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Vaksin Covid-19 harapan terakhir?

Persoalan yang timbul daripada vaksin ini ialah keberkesanan dan juga kesan sampingan daripada pengambilan vaksin ini. Perkara ini sedang dibincangkan dengan hangat dalam masyarakat.

Satu perkara yang harus diingatkan, vaksin telah mendatangkan lebih banyak manfaat kepada masyarakat dunia dengan berkurangnya kematian disebabkan sesuatu penyakit. Kehilangan nyawa yang lebih ramai, apatah lagi yang melibatkan keluarga terdekat adalah lebih menyakitkan untuk dihadapi.

Bagaimana seharusnya langkah yang perlu diambil untuk menyelamatkan lebih ramai nyawa daripada melayang? Kita tidak mahu lagi mendengar seorang lagi tumbang kerana Covid-19, apatah lagi jika sekiranya mereka ialah ‘frontliners‘ (barisan hadapan). Ianya adalah satu tragedi dan amat menyedihkan.

Pada hari ini, bilangan mereka yang terkesan semakin meningkat. Ianya menggambarkan langkah-langkah pencegahan tidak lagi efektif kerana sesiapa sahaja boleh dihinggapi virus Covid-19. Keadaan ini membimbangkan seolah-oleh polisi kesihatan awam tidak lagi berkesan. Di manakah kesilapannya?

Kaedah yang digunakan selalunya ialah pencegahan lebih baik daripada pengubatan. Pada hari ini terdapat dua kaedah bagaimana menentukan siapa yang dihinggapi oleh virus COVID-19.

Kaedah PCR mengambil masa yang lebih lama untuk mengetahui keputusan sama ada seseorang positif ataupun negatif COVID-19. Kaedah ujian COVID-19 menggunakan RTK pula menjamin keputusan yang cepat.

Sebagai seorang rakyat biasa dan bukan daripada pengamal perubatan dan pemahaman daripada kaedah sunnah dalam berdepan dengan wabak, langkah yang terbaik ialah mengelakkan lebih ramai daripada terkesan dengan virus yang sedang mengganas di Malaysia dan global sekarang ini.

Oleh itu, mengesan mereka yang didapati positif Covid-19 dan mengasingkan mereka dengan cepat adalah kaedah yang terbaik. Sekiranya ada ujian yang memberi keputusan lebih cepat daripada RTK, ujian ini wajib digunakan.

‘Herd immunity’ ialah satu cara untuk memastikan pandemik dikawal. Namun, ianya akan mengambil masa yang lama kerana 70 peratus rakyat Malaysia mesti divaksinasikan sebanyak dua dos untuk setiap orang sedangkan bekalan tidak mencukupi untuk semua dalam masa yang singkat. Oleh itu, pemberian vaksin kepada kumpulan yang utama terutama barisan hadapan adalah satu keharusan.

Pada masa yang sama, mentadbir bagaimana vaksin akan disuntik kepada 70 peratus rakyat Malaysia akan menjadi satu cabaran yang besar dari sudut logistik. Di sinilah nanti kita mengharapkan pelaburan yang tinggi untuk mendapat bekalan vaksin akan dioptimumkan.

Seluruh tenaga dalam sektor perubatan hendaklah dilibatkan termasuk mereka yang sudah lama berkhidmat dan pencen daripada perkhidmatan. Khidmat mereka diperlukan dan mereka banyak berjasa kepada rakyat sebelum ini. Beri mereka laluan untuk menabur bakti dan meneruskan jasa mereka.

Selain daripada perubahan tingkah laku yang selalu diperingatkan kepada rakyat, rakyat juga ingin melihat perubahan dalam kaedah berdepan dengan pandemik Covid-19 daripada pihak berwajib.

Pada saat kritikal begini, kepimpinan negara haruslah memastikan polisi yang digubal adalah yang terbaik kerana pencegahan bermula daripada polisi yang berkesan. Gembleng seluruh tenaga pakar dan pengamal perubatan yang ada untuk memastikan rakyat selamat.

Akhirnya, setelah segala usaha yang terbaik telah difikirkan dan dilaksanakan dengan sebaiknya, kepada Allah tempat sebaik-baiknya kita bergantung pengharapan dan doa kita agar pandemik Covid-19 cepat berlalu pergi.

Dr Ahmad Zainuddin AbdullahPengerusi Ahli Lembaga PengarahKoperasi Islah Malaysia Berhad (KIMB)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kes langgar basikal lajak: Salah siapa?

Tentunya insiden ini bukan berkaitan politik atau parti tertentu, walau ada sebilangannya mengaitkan isu tersebut sebegitu.

Sewajarnya sebagai rakyat Malaysia yang punya adab dan tatasusila yang tinggi serta cintakan keharmonian yang tinggi dalam kalangan masyarakat, anggapan sedemikian perlulah dibuang jauh.

Selayaknya polemik perkauman, etnik tidak dikaitkan di sini. Seharusnya konteks keadilan itulah yang perlu ditegakkan walaupun kepada sesiapa, agama mahupun bangsa apa pun di negara ini bagi merealisasikan perpaduan dan keamanan di negara ini.

Tragedi maut basikal lajak pada 2017 di Johor Bahru yang mengorbankan lapan remaja kembali mendapat perhatian selepas Mahkamah Tinggi Johor Bahru membatalkan pembebasan pemandu wanita, Sam Ke Ting.

Pada 10 Oktober tahun lalu, mahkamah majistret membuat keputusan membebaskannya daripada tuduhan berkenaan selepas mendapati pembelaan berjaya menimbulkan keraguan munasabah.

Seterusnya pada 28 Oktober 2019, Mahkamah Majistret Johor Bahru melepas dan membebaskan wanita tersebut tanpa memanggilnya untuk membela diri, selepas memutuskan bahawa pihak pendakwaan gagal membuktikan kes prima facie di akhir kes pendakwaan.

Isu yang hangat diperkatakan masih belum reda berikutan tindakan dan hukuman yang dikenakan kepada kerani itu baru-baru ini yang telah dijatuhi hukuman penjara selama enam tahun dan denda RM6,000 selepas didapati bersalah oleh Mahkamah Tinggi kerana memandu hingga menyebabkan kematian lapan remaja yang menaiki basikal lajak lima tahun lalu.

Namun pada 18 April lalu, wanita tersebut  dibebaskan dengan jaminan. Sebagaimana yang dilaporkan, panel tiga hakim Mahkamah Rayuan dipengerusikan Hakim Datuk P Ravinthran bersama-sama Datuk Lee Heng Cheong dan Datuk Mohd Nazlan Mohd Ghazali sebulat suara membenarkan permohonan responden untuk menangguhkan pelaksanaan hukuman dan boleh dibebaskan dengan jaminan RM10,000 dengan seorang penjamin. Seterusnya mahkamah turut membenarkan permohonan wanita itu untuk merayu sabitan kesnya di Mahkamah Rayuan.

Sebagaimana kata Mohd Firdaus Abdullah melalui komentarnya:

“Basikal untuk ditunggang dengan cermat bukan untuk tunggang sambil meniarap atau baring dengan ‘break’ tak ada, lampu tak ada, dibuatnya pertandingan lumba haram pukul dua tiga pagi, akhirnya orang yang guna jalan tu ditimpa musibah dan jadi mangsa.”

Kata Baie Nan pula, aktiviti basikal lajak rupanya dah lama bertapak.

“Sangat adil saman ibu bapa sekali sebab anak-anak itu bawah 18 tahun.”

Benar, amat menyakitkan bagi sesiapa pun, apalagi ibu bapa berikutan kehilangan anak sebagaimana tragedi yang terjadi ini. Tidak dinafikan sesiapa pun akan sedih dan pilu mendengar khabar begitu. Itu lumrah manusia.

Memetik komentar Lulu Loka di FB, seeloknya pantau anak-anak.

“3 pagi kot ibu bapa mangsa pergi mana masa tu. Sakit hati berdarah air mata pun tak guna.”

Namun dari satu sisi, pelbagai persoalan boleh dilontarkan, antaranya mengapa anak-anak remaja tersebut berada di atas jalan raya pada pukul 3.20 pagi, 18 Februari 2017 lalu?

Tempat sepatutnya mereka yang berusia 13 hingga 16 tahun itu berada pada waktu itu adalah di dalam rumah, bukan berkeliaran di luar rumah.

Pada sisi yang lain, jika kita ingin melontarkan persoalan, bagaimana pemantauan ibu bapa terhadap anak-anak mereka khususnya yang di bawah umur seperti mangsa-mangsa tersebut?

Adakah mereka membiarkan saja atau bagaimana? Semua ini juga perlu diketahui untuk mendapatkan informasi yang lebih tepat dan menyeluruh.

Alwi Zakaria pula menyatakan agar ibu bapa mengambil iktibar daripada kejadian ini.

“Ambil peduli keberadaan anak-anak kita pada bila-bila masa. Lebih-lebih lagi bila anak-anak dah mula ada kenderaan sendiri seperti basikal/motor.”

Dalam pada itu, saya sependapat dengan pandangan yang dilontarkan peguam Siti Kassim yang percaya tanggungjawab terletak pada ibu bapa dalam tragedi kemalangan remaja berbasikal lajak di Johor, tetapi beliau tidak bersetuju dengan gesaan untuk mendakwa ibu bapa kerana cuai.

Jelasnya, ia akan menjadi sukar di sisi undang-undang dan terdapat juga pertimbangan lain seperti kegagalan masyarakat.

Oleh yang demikian, seharusnya masyarakat perlu menerima peristiwa ini sebagai kemalangan. Walau sukar untuk didepaninya terutama ibu bapa dan keluarga terdekat, namun ia hendaklah diterima.

Selain itu, ia juga perlu dijadikan sebagai pengajaran kepada masyarakat agar insiden seperti itu tidak berulang lagi pada masa akan datang.

Sebagaimana kata Majistret Siti Hajar yang menasihati ibu bapa supaya menjaga anak-anak supaya kejadian sebegitu tidak berulang dan menggesa pihak polis mengambil tindakan terhadap aktiviti basikal lajak itu.

Timbalan Menteri Perpaduan Negara, YB Senator Tuan Wan Ahmad Fayhsal Wan Ahmad Kamal berkata, berdasarkan undang-undang sedia ada, mereka yang sengaja mencetuskan atau mengeluarkan sebarang kenyataan menggugat perpaduan dan keharmonian rakyat khususnya berkaitan isu perkauman, boleh disiasat dan didakwa.

“Sesiapa yang mencetuskan suasana yang menggugat perpaduan boleh disiasat mengikut Seksyen 233 Akta Komunikasi dan Multimedia 1998 (Akta 588) iaitu kesalahan penggunaan tidak wajar kemudahan rangkaian atau perkhidmatan rangkaian.”

Menurut beliau, mereka juga boleh disiasat mengikut Seksyen 506 Kanun Keseksaan (Akta 574) iaitu kesalahan menakutkan secara jenayah dan Seksyen 505 Kanun Keseksaan (Akta 574) iaitu kesalahan mengeluarkan kenyataan yang mendatangkan khianat awam.

“Bagi kesalahan sengaja mengaibkan dengan niat hendak membangkitkan pecah keamanan akan disiasat mengikut Seksyen 504 Kanun Keseksaan (Akta 574) dan kesalahan menghasut siasat mengikut Subseksyen 4(1) Akta Hasutan 1948 (Akta 15),” jelasnya.

Seperti kes ini, ia seharusnya dikendalikan berdasarkan undang-undang dan kebijaksanaan mahkamah, tanpa intervensi daripada unsur perkauman mahupun suara-suara kecaman netizen terhadap tertuduh.

Seorang pengguna FB, Naresh Singh mempersoalkan kenapa rakyat Malaysia memandang seseorang itu dari sudut perkauman saja, bukan sebagai manusia?

“Kalaulah (tidak bermaksud, tidak ingin berlaku) penunggang basikal lajak ini dilanggar kereta polis, VVIP ataupun ambulan yang selalu pecut laju, apakah tindakan rakyat Malaysia? Jadi, biarkan mahkamah, peguam bela, peguam pendakwa buat kerja. Rakyat Malaysia janganlah panaskan keadaan dengan sentimen perkauman dan gosip.”

Realitinya, netizen sangat  ambil mudah membuat persepsi bahawa jika membela wanita yang terbabit, lantas disandarkan kepada kaum dan agamanya, apatah lagi jika yang membela itu daripada sesuatu parti yang tidak selari dengan pandangan mereka.

Jangan kerana isu yang telah terjadi mencetuskan pula polemik perkauman hingga menghilangkan kesejahteraan dan keharmonian di negara ini.

Kerajaan Keluarga Malaysia perlu tegas tangani

Dari sisi lain, rasionalnya kerajaan Keluarga Malaysia kini perlu menggubal undang-undang baharu atau peraturan yang lebih spesifik agar perkara sedemikian tidak akan berlaku lagi.

Tidak terkecuali, penguatkuasaan undang-undang yang sedia ada perlu diperketat dan tindakan tegas perlu dikenakan kepada pihak yang melanggar peraturan tersebut.

Antaranya yang perlu diambil peduli ialah sehingga waktu bilakah anak-anak yang dalam usia jagaan perlu berada di rumah.

Selain itu, seharusnya ibu bapa membuat aduan kepada pihak polis tentang keberadaan anak-anak mereka yang masih tidak berada di rumah jika tempoh tersebut anak-anak itu tidak berada di rumah. Ini bagi memudahkan tindakan yang sepatutnya diambil.

Kerajaan Keluarga Malaysia seharusnya mengambil sikap yang jelas bagi mengelakkan insiden sedemikian tercetus, garis panduan yang jelas perlu disegerakan. Ia juga bagi menenangkan pihak-pihak bersangkutan agar tidak terus dipersalahkan.

Masyarakat juga perlulah memainkan peranan untuk mengelakkan situasi sedemikian tidak berulang lagi. Inilah masanya untuk menjadi penasihat kepada keluarga mahupun jiran tetangga, agar tetap memantau dan memastikan anak-anak berada dalam keadaan sepatutnya apabila waktu malam.

Dalam pada itu, bagi memenuhi keperluan anak-anak khususnya berkaitan akademik dan pembelajaran, Gabungan Bertindak Malaysia (GBM) dan Pertubuhan IKRAM Malaysia (IKRAM) menawarkan program Ibu Bapa Memastikan Peningkatan Akademik Anak (IMPAK) bagi membantu ibu bapa dalam membimbing anak-anak.

Ia memfokuskan untuk membantu ibu bapa memahami peranan mereka dan pengaruhnya ke atas pembelajaran anak-anak.

Selain itu, program ini mengajar ibu bapa teknik dan cara yang sesuai dalam mengatasi masalah pembelajaran anak-anak dan meningkatkan sahsiah anak-anak.

Projek IMPAK ini juga akan mengukuhkan hubungan antara ibu bapa anak-anak serta memastikan anak-anak dapat belajar dengan bersungguh-sungguh bagi menuju ke arah kejayaan. Untuk keterangan lanjut, sila ikuti laman FB IMPAK.

Tidak terkecuali, IKRAMTeens iaitu sebuah kelab remaja di bawah naungan Pertubuhan IKRAM Malaysia (IKRAM) bertujuan membentuk remaja secara menyeluruh, memiliki ciri ciri unggul dan berkepimpinan tinggi.

Remaja dilatih melalui bimbingan yang komprehensif, kontemporari, seimbang serta berterusan supaya mereka mampu menjadi remaja yang bermanfaat kepada masyarakat dan negara. Info lanjut boleh dilayari di laman FB IKRAMTeens.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hormati dan Martabatkan Wanita dalam Masyarakat

Wanita IKRAM sebagai organisasi yang memperjuangkan hak dan martabat wanita berasa bimbang terhadap perkembangan negatif tindakan beberapa tokoh masyarakat kebelakangan ini yang sewenang-wenang menjatuhkan maruah wanita dalam ucapan umum serta mesej dalam media sosial.

Baru-baru ini, kita kecewa dengan sindiran Dato’ Jamal Yunos terhadap Dato’ Siti Norhaliza dengan kata-kata bersifat seksis, lucah serta menghina bukan sahaja kaum wanita tetapi juga kaum lelaki.

Kata-kata yang dikeluarkan Dato’ Jamal itu juga seolah-olah mencabar kuasa Allah kerana anugerah anak merupakan rezeki daripada Allah Subhanahu Wa Taala.

Tindakan menghina seorang wanita dengan kata-kata seksis tentu sekali bukan daripada akhlak seorang muslim dan bukan juga budaya Masyarakat Melayu yang mempunyai nilai-nilai adab yang tinggi.

Sebagai ketua keluarga dan pemimpin masyarakat sebaiknya Dato’ Jamal menunjukkan contoh yang terbaik untuk diteladani semua. Bukankah beliau juga lahir daripada rahim ibunya, yang juga seorang wanita?

Wanita IKRAM percaya rakyat Malaysia lelaki dan wanita daripada pelbagai kaum di negara ini menolak pemimpin yang rendah akhlak dan tidak beradab seperti ini, tidak kira daripada parti mana sekali pun.

Dengan itu, Wanita IKRAM menuntut agar budaya menjatuhkan maruah dan martabat wanita diberhentikan dan dibendung supaya tidak menular dalam masyarakat. Yang terlanjur disarankan agar membuat permohonan maaf secara terbuka untuk pengislahan diri.

Marilah ikuti contoh terbaik kita, Rasulullah Salallahu Alaihi Wasallam yang mengajarkan manusia menghormati dan memuliakan wanita.

Datin Paduka Hajah Che Asmah IbrahimKetua Wanita IKRAM


Minda Terbuka Atau Tertutup Bukan Masalahnya, Tapi…

Saya sentiasa diberikan pesan untuk mempunyai minda yang terbuka (open minded). Begitulah saya diajar seawal sekolah rendah hinggalah ke peringkat universiti.

Ia tersemat di dalam kepala saya bahawa mempunyai minda terbuka adalah prasyarat penting untuk bawa kita maju ke depan.

Hal ini kerana, kesediaan kita menerima idea-idea dan unsur-unsur baru dapat memberikan kita jalan yang berbeza untuk maju dan tidak membuatkan kita pegun di satu titik yang sama.

Manakala minda tertutup (close minded) pula sering tampak buruk sifatnya. Minda sebegini akan menolak kita mundur ke belakang.

Ia menjadi lawan kepada kemajuan kerana minda yang tertutup membuatkan kita tidak bersedia menerima idea-idea dan unsur-unsur yang baru. Kita menjadi selesa dengan apa yang sudah biasa kita fikir dan lakukan.

Minda tertutup juga menjadi penghalang yang cukup besar untuk kita mengubah hal yang sudah sebati dengan kita kepada sesuatu yang baharu untuk diri kita.

Mudahnya, minda terbuka itu hal yang baik – ia membawa kita ke hadapan. Sedang minda tertutup itu sebaliknya – ia menjadi lawan kepada kemajuan.

Namun begitu, bahagian awal tulisan Prof Shaharuddin Maaruf dalam esei “Jejak Pencarian Falsafah Melayu; Ketaasuban dan Penutupan Minda Melayu” di dalam buku beliau iaitu Elit Tradisi dan Reformasi di Asia Tenggara memberikan sisi kefahaman yang berbeza ketika membincangkan tentang “minda terbuka vs minda tertutup”.

Membaca esei ini membuatkan saya berfikir semula apa yang saya fahami sebelum ini. Sebenarnya, tidaklah semudah itu – terbuka itu bagus, tertutup itu tidak – kita membuat kesimpulan dalam menentukan premis baik atau buruknya bentuk minda berkenaan.

Bagi penulis, realitinya yang wujud bukanlah cuma minda itu terbuka dan minda itu tertutup, tetapi kata penulis, “..minda yang terbuka kepada unsur-unsur tertentu dan tertutup pula terhadap unsur yang lain.”

Tanpa sedar, minda kita ini hakikatnya memang akan terbuka kepada perkara tertentu dan tertutup pula kepada perkara tertentu.

Ia berlaku melalui proses memilih, menyaring, menerima, menolak, mengubah suai, memadam dan membina unsur-unsur budaya pada diri kita sama ada secara luaran mahupun dalaman.

Maka, bila difikirkan semula, masalahnya bukanlah pada terbuka atau tertutupnya minda kita. Tetapi menurut penulis, masalahnya adalah pada cita rasa dan selera kebudayaan kita sendiri untuk menentukan kita ini akan terbuka kepada hal apa dan tertutup pada hal yang mana.

Perkara inilah yang menentukan sama ada minda terbuka dan tertutup itu menjadi perkara yang menyihatkan atau sebaliknya.

Mempunyai sifat tahu malu adalah ciri utama bangsa yang mempunyai maruah. Bangsa yang bermaruah sentiasa sedar tentang kehormatan dan kemuliaan diri mereka.

Mereka akan berusaha dengan bersungguh-sungguh untuk mengawal diri mereka daripada melakukan perkara yang keji dan mungkar. Mereka juga akan berusaha dengan bersungguh-sungguh untuk mengangkat kemuliaan bangsa mereka.

Harus kita sedar bahawa apabila kita bercakap tentang tahu malu, ia bukanlah semata-mata tentang diri kita secara individu sahaja, tetapi ia juga melibatkan masyarakat secara kolektif. Ya, sebegitu besar kesan sifat tahu malu ini.

Syed Hussein Alatas menjelaskan dengan lebih luas tentang makna sense of shame. Menurut beliau; “What is meant here by the sense of shame is not shame associated with private and individual relations but a shame associated with the collectivity, with the condition of one’s fellow men. It is directed at elements threatening human welfare and dignity. It is undignified to have a dirty surrounding. It is undignified to live in a disorderly and haphazard manner. It Is undignified to be subjected to petty corruption and rude treatment. It is undignified to be cheated of your rights. It is undignified to be governed by men of criminal minds, men who spend most of their time plotting to cheat and plunder the state.”

(Yang dimaksudkan di sini dengan rasa malu bukanlah malu yang dikaitkan dengan hubungan peribadi dan individu tetapi malu yang dikaitkan dengan kolektiviti, dengan keadaan sesama manusia. Ia ditujukan kepada unsur-unsur yang mengancam kebajikan dan maruah manusia. Tidak bermaruah untuk mempunyai persekitaran yang kotor. Tidak bermaruah untuk hidup dalam keadaan tidak teratur dan serampangan. Tidak bermaruah untuk dikenakan rasuah kecil dan layanan biadab. Adalah tidak bermaruah untuk ditipu hak anda. Tidak bermaruah untuk ditadbir oleh lelaki yang berfikiran jenayah, lelaki yang menghabiskan sebahagian besar masa mereka merancang untuk menipu dan merompak negara).

Meletakkan sifat ini sebagai tapak kepada selera budaya kita akan dapat mendidik kita mengawal minda ketika menerima mahupun menolak (atau menyaring) apa-apa unsur yang datang menyapa kita. Asasnya, kita akan memastikan kehormatan dan kemuliaan diri kita dipelihara; bukan dihinakan.

Ukurannya boleh dilihat kepada dua perkara iaitu (1) kompas moral dan (2) sikap pemihakan. Kompas moral adalah tanda arah ke mana kecenderungan kita sedang ditarik ketika berdepan dengan pelbagai pilihan. Adakah ia mendekati prinsip yang memuliakan, ataupun mendekati kepentingan peribadi?

Sikap pemihakan pula adalah kepada pihak siapa kita ingin perjuangkan dan pertahankan ketika berlakunya apa-apa konflik atau pertembungan? Apakah mereka yang sedang ditindas dan dinafikan haknya atau sesiapa yang memberikan kita sejumlah wang yang lumayan atau tawaran jawatan yang menggiurkan?

Dua hal inilah – kompas moral dan sikap pemihakan – akan menentukan bagaimana selera budaya kita. Maka, kita harus perhatikan semula dalam diri kita; adakah kompas moral dan sikap pemihakan kita sedang membina selera budaya yang bermaruah?

Kita harus ingat pesan Almarhum Dato’ Dr Siddiq Fadzil. Kata beliau, “Bangsa yang berjiwa merdeka adalah bangsa yang sensitif dengan maruah dan martabatnya.” Maka, jika hilang sensitif kita (atau hilang rasa malu kita), kita akan berbuat apa-apa sahaja sesuka hati kita.

Biarlah minda kita cepat terbuka kepada unsur-unsur yang membina dan memajukan kita kerana begitu sensitifnya kepada perkara yang dapat mengangkat martabat dan maruah masyarakatnya seperti memilih pemimpin yang berintegriti dan kompeten.

Juga, biarlah minda kita cepat-cepat tertutup tanpa kompromi kepada unsur-unsur yang melemahkan dan memundurkan kita kerana sensitifnya kepada perkara yang mengaibkan dan meruntuhkan maruah dan martabat bangsa seperti menolak pemimpin yang rasuah dan menyalahgunakan kuasa.

Usaid Asmadi adalah aktivis IKRAM Muda yang sedang merajinkan diri menulis persoalan dan pemerhatian yang berlegar dan bergelut di dalam kepalanya untuk bacaan anda.

Fadzil, S. (2022). Maqasid al-Shariah dalam Ranah Demokrasi. UNISEL Press.

Shaharuddin b. Maaruf. (2022). Elit tradisi dan reformasi di Asia Tenggara: kumpulan esei. Strategic Information and Research Development Centre.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Motivasi serlah potensi diri

KUALA PERLIS – Pertubuhan IKRAM Malaysia (IKRAM) Perlis dan Agensi Antidadah Kebangsaan (AADK) Perlis dengan kerjasama kerajaan Perlis telah menganjurkan Program Serlah Potensi 1.0 pada Ahad lalu di Hotel Savana, di sini.

Program yang disertai kira-kira 50 orang peserta yang terdiri daripada klien AADK serta belia dan beliawanis  Institut Kemahiran Belia Negara (IKBN) Kuala Perlis.

Program telah dirasmikan oleh Ahli Majlis Mesyuarat Kerajaan Negeri (Exco) Perlis, YB Puan Asmaiza Ahmad merangkap Pengerusi Projek Kampungku Permai Lagi Mempesona (KPLM).

Turut hadir Timbalan Yang Dipertua IKRAM Perlis, Profesor Madya Dr Juhairi Aziz dan juga Penolong Pengarah Pencegahan AADK Perlis.

Program Serlah Potensi 1.0 merupakan inisiatif kerajaan Perlis di bawah Projek KPLM yang bertujuan untuk menghayati keindahan Islam dan tujuan manusia dijadikan sebagai khalifah di muka bumi.

Di samping itu, ia bertujuan untuk membangun dan menyerlahkan potensi diri para peserta untuk manfaat diri dan masyarakat, serta menyemarakkan motivasi diri agar terus istiqamah menjadi insan yang bermanfaat.

Semasa pendaftaran program, kesemua peserta dan barisan urus setia dikehendaki menjalani ujian kendiri Covid-19 dan menjaga SOP sepanjang program yang berlangsung lancar dan ceria.

Program diserikan dengan penampilan bertenaga oleh Mohd Nabeel Asyraf Asmi dan penyampaian motivasi oleh Hj Ahmad Shafiai Uda Jaafar yang lebih dikenali dengan Pak Utih.

Dalam pada itu, IKRAM Perlis mengucapkan ribuan terima kasih kepada kerajaan Perlis, AADK Perlis, IKBN Kuala Perlis, Hotel Savana, penceramah jemputan dan fasilitator atas kerjasama yang diberikan dalam menjayakan program ini dan berharap usahasama seperti ini dapat diteruskan pada masa-masa akan datang.